*APSTIPRINĀTA*

*ar Valsts meža dienesta 04.06.2025 rīkojumu Nr.97*

*SASKAŅOTS*

 *Zemkopības ministrijas*

 *valsts sekretāra p.i. J. Zīvarts*

*04.06.2025.*



Valsts meža dienests

**DARBĪBAS STRATĒĢIJA**

**2021–2027**

**(aktualizēta 2025. gadā)**

**Saturs**

Vispārīgā daļa 4

Misija 4

Vīzija 4

Vērtības 4

Mērķgrupas 4

Iestādes darbības spējas 5

Ievads 5

Administratīvā uzbūve 6

Personāls 6

Finanses 7

Sadarbība ar citām valsts pārvaldes iestādēm, nozaru pārstāvjiem un sabiedrību 9

IKT sasniegumi un attīstība 11

Korupcijas, izšķērdēšanas, kā arī interešu konfliktu novēršanas pasākumi 12

Riski iestādes darbībā 12

Pakalpojumu vides pārvaldības sistēmas izveide, vadība un uzturēšana 13

Iestādes institucionālās prioritātes, to mērķi un rezultāti 14

Iestādes galvenie snieguma rādītāji 25

Iestādes darbības virzieni 26

pasts@vmd.gov.lv

www.vmd.gov.lv



https://www.facebook.com/valstsmezadienests

 https://x.com/mezadienests

https://www.youtube.com/@VMDvideo

**Lietotie saīsinājumi**

ERAF Eiropas Reģionālās attīstības fonds

ES Eiropas Savienība

FLEGT Meža tiesību aktu ieviešanas, pārvaldības un tirdzniecības licencēšanas sistēma – brīvprātīgi partnerattiecību nolīgumi

GNSS Globālās navigācijas satelītu sistēmas

IKS Iekšējās kontroles sistēma

IKT Informācijas un komunikācijas tehnoloģijas

ISO Starptautiskā Standartizācijas organizācija

IT Informācijas tehnoloģijas

MK Ministru kabinets

MRM Meža reproduktīvais materiāls

MVR Meža valsts reģistrs

Stratēģija Valsts meža dienesta darbības stratēģija 2021.–2027. gadam

VMD Valsts meža dienests

ZM Zemkopības ministrija

**Vispārīgā daļa**

VMD Stratēģija ir vidēja termiņa plānošanas un vadības dokuments. Stratēģija izstrādāta, ievērojot ZM Darbības stratēģijā 2021.–2027. gadam noteikto mērķi – nodrošināta meža resursu pieejamība pašlaik un nākamajām paaudzēm, vismaz 611 milj. m3 augošu koku krājas (pēc nacionālās meža definīcijas) un vismaz 3 285 000 ha meža platības.

Stratēģija ir VMD darbības kapacitātes, attīstības un pārvaldības instruments, kas nosaka prioritātes, mērķus un plānotos rezultātus, kā arī darbības virzienus, kuru ietvaros VMD struktūrvienības plāno un organizē savu darbu un pieejamos resursus, lai efektīvi, ekonomiski un lietderīgi īstenotu minētos rīcībpolitikas mērķus.

VMD atbilstoši Stratēģijai plāno savu darbību tā kompetencē esošo funkciju un uzdevumu izpildei. VMD, pamatojoties uz Stratēģijā noteiktajām vidēja termiņa prioritātēm, izstrādā gada darba plānu, kas satur informāciju par konkrētiem pasākumiem, uzdevumiem un atbildīgajiem par to īstenošanu.

**MISIJA**

Rūpēties par atbildīgu meža izmantošanu un saglabāšanu nākamajām paaudzēm.

**VĪZIJA**

Valsts meža dienests – mūsdienīga iestāde meža ilgtspējas nodrošināšanai.

**VĒRTĪBAS**

Savā darbā novērtējam:

* profesionalitāti;
* sadarbību;
* godīgumu;
* izaugsmi.

**MĒRĶGRUPAS**

VMD savā darbībā ievēro valsts pārvaldes pamatprincipus. Tie ietver atklātību pret privātpersonām un sabiedrību kopumā, kā arī to iesaistīšanu lēmumu pieņemšanā. VMD ir konstruktīvs partneris, kas pastāvīgi pārbauda un pilnveido sniegto pakalpojumu kvalitāti, lai vienkāršotu un uzlabotu esošās procedūras, un padarītu tās pēc iespējas ērtākas un saprotamākas, izmantojot mūsdienu IKT iespējas.

Lai īstenotu savu misiju, VMD savas kompetences ietvaros sadarbojas ar šādām svarīgākajām mērķgrupām:

|  |  |
| --- | --- |
| Klienti | VMD ieguldījums būtiskāko interešu un vajadzību nodrošināšanā  |
| **Meža īpašnieki vai tiesiskie valdītāji** | Līdzdarbojamies normatīvo aktu vienkāršošanā, mazinām administratīvo slogu, sniedzam pakalpojumus augstā kvalitātē, attīstām e-pakalpojumus |
| **Mednieki un medību vadītāji** | Nodrošinām medību resursu pieejamību, mazinot administratīvo slogu, pilnveidojot jau esošos un ieviešot jaunus e-pakalpojumus |
| **Meža reproduktīvā materiāla ražotāji** | Līdzdarbojamies normatīvo aktu vienkāršošanā, sniedzam pakalpojumus augstā kvalitātē, attīstām e-pakalpojumus |
| **Medību tiesību lietotāji** | Līdzdarbojamies normatīvo aktu vienkāršošanā, mazinām administratīvo slogu, sniedzam pakalpojumus augstā kvalitātē, attīstām e-pakalpojumus |
| **Kokmateriālu un koksnes izstrādājumu tirgus dalībnieki** | Sniedzam informatīvu atbalstu ES Kokmateriālu regulas prasību izpildei |
| **VMD nodarbinātie** | Nodrošinām kvalificētu speciālistu piesaisti un nodarbināto kompetenču attīstību, konkurētspējīgu atalgojumu un sociālās garantijas |
| **Ieinteresētās puses** | **VMD ieguldījums būtiskāko interešu un vajadzību nodrošināšanā** |
| **Zemkopības ministrija** | Sadarbība nozares normatīvo aktu izstrādē un pilnveidē meža un medību resursu izmantošanas ilgtspējai |
| **Ministrijas un citas valsts pārvaldes iestādes** | Sniedzam aktuālu informāciju un sadarbojamies savas kompetences ietvaros |
| **Sabiedrība kopumā** | Regulāri sniedzam aktuālo informāciju savas kompetences ietvaros par situāciju nozarē un attīstības plāniem saistībā ar to ietekmi uz vidi, klimatu un ekonomiku |

**Iestādes darbības spējas**

**Ievads**

VMD ir meža apsaimniekošanu un izmantošanu uzraugoša iestāde, un mūsu mērķis ir panākt, lai šie procesi notiek ievērojot normatīvajos aktos noteiktās prasības. Pieņemot, ka normatīvo aktu prasības ir tādas, kuru ievērošana un izpilde nodrošina meža un meža nozares ilgtspēju, mūsu uzdevums ir panākt tām atbilstošu meža īpašnieku rīcību, izmantojot mums piešķirtās pilnvaras un instrumentus.

Valsts mērķis meža nozarē ir ar tās rīcībā esošajiem līdzekļiem radīt apstākļus meža politikas kopējo mērķu sasniegšanai. Valstij meža nozarē ir četras pamatfunkcijas: normatīvā, uzraudzības, īpašnieka un atbalsta funkcija. VMD uzrauga meža apsaimniekošanu un izmantošanu, ugunsdrošību un medības reglamentējošo normatīvo aktu prasību ievērošanu, piedalās meža nozares politikas veidošanā un ieviešanā, īsteno meža ugunsdzēsību un uzrauga, kā noteiktās prasības ievēro tirgus dalībnieki, kas laiž tirgū kokmateriālus un koka izstrādājumus, kā arī tirgotāji un pārraudzības organizācijas.

VMD uztur MVR, kur tiek apkopota sekojoša informācija:

* meža inventarizācijas dati;
* dati par mežā veikto mežsaimniecisko darbību, t.sk. atmežošanu;
* dati par meža reproduktīvā materiāla ražošanu un izmantošanu, un meža reproduktīvā materiāla piegādātājiem;
* dati par medību iecirkņiem;
* dati par medījamo dzīvnieku populācijām;
* dati par meža ugunsgrēkiem;
* dati par dabas aizsardzības objektiem.

Nākamajos gados, attīstot iestādi:

* optimizēsim iekšējos procesus;
* veidosim efektīvāku iestādes struktūru;
* paaugstināsim klientiem sniegto pakalpojumu kvalitāti, tai skaitā attīstīsim e-pakalpojumus, pilnveidosim pakalpojumu sniegšanas procesus;
* nodrošināsim iespējami augstāku nodarbināto iesaisti un apmierinātību.

VMD izvirza mērķi būt par mūsdienīgu tiešās pārvaldes iestādi meža ilgtspējas nodrošināšanai, kalpot sabiedrībai un veicināt meža nozares stratēģisko mērķu sasniegšanu, tostarp līdz 2050. gadam palielināt Latvijas mežu ražību par 25 %, tādējādi ik gadu paaugstinot CO2 piesaisti Latvijas mežos.

**Administratīvā uzbūve**

VMD vada ģenerāldirektors. VMD pamatfunkciju izpildi kopš 2024. gada 1. aprīļa nodrošina 5 teritoriālās struktūrvienības – virsmežniecības, kurās ietilpst 26 mežniecības un 277 mežziņu apgaitas.

Nepieciešamo atbalstu virsmežniecībām sniedz šādas VMD centrālās administrācijas struktūrvienības:

* Meža resursu pārvaldības departaments, kurā ietilpst Mežsaimniecības daļa, Medību daļa, Meža un vides aizsardzības daļa un Juridiskā daļa, kā arī atsevišķi no daļām izveidota meža uguns apsardzības vadība;
* Meža resursu reģistra departaments, kurā ietilpst Meža resursu reģistra izstrādes un uzturēšanas daļa un Informācijas tehnoloģiju un dokumentu pārvaldības daļa;
* Kontroles un uzraudzības daļa;
* Valsts īpašuma uzraudzības un apsaimniekošanas daļa;
* Budžeta plānošanas un finanšu vadības daļa;
* Personāla daļa.

Kopš 2024. gada 1. aprīļa īstenotā VMD strukturālā reforma ieviesa sekojošas izmaiņas VMD teritoriālo struktūrvienību uzbūvē:

* 10 virsmežniecību vietā izveidotas 5 virsmežniecības, kuru administrācijās strādā VMD kompetencei atbilstoši speciālisti, kuru uzdevums ir sniegt metodisko vadību un atbalstu, veikt virskontroles un sadalīt materiāltehniskos resursus mežniecībām;
* izveidotas 26 mežniecības, ievērojot novadu iedalījumu. Mežniecības darbu vada vecākais mežzinis, tā pakļautībā strādā mežziņi, kuri veic uzraudzības darbu apgaitās;
* ar klientu apkalpošanu saistītais vecāko referentu darbs ir centralizēts virsmežniecības ietvaros, tādējādi izlīdzinot darba slodzes, kā arī nodrošinot nodarbināto aizvietojamību prombūtnes laikā.

Kopš 2024. gada 1. janvāra finanšu grāmatvedības uzskaite tiek veikta Valsts kases vienotajā pakalpojumu centrā, kurš tika izveidots ar mērķi centralizēt grāmatvedības uzskaites un atskaišu funkciju vienotā sistēmā, pielietot vienotu metodiku un vienotu izdevumu klasifikāciju, panākt vienotu līmeni grāmatvedības procesos izmantojamo tehnoloģiju jomā un nodrošināt vienotu resursu vadības sistēmu valsts pārvaldē.

Struktūrshēma apskatāma tīmekļvietnē [www.vmd.gov.lv](http://www.vmd.gov.lv).

**Personāls**

VMD nozīmīgākais resurss ir mūsu darbinieki un civildienesta ierēdņi ar nozarei vai amatam atbilstošu izglītību.

Uz 2025. gada 1. janvāri VMD apstiprinātas **576** amatu vietas. No tām:

* **460** valsts civildienesta ierēdņu amata vietas;
* **78** darbinieku, kas nodrošina iestādes funkciju izpildi, amata vietas;
* **38** apkalpojošā personāla (darbinieku) amatu vietas.

Faktiskais VMD nodarbināto skaits uz 2025. gada 1. janvāri – 566.

VMD nodarbināto sadalījums pa vecuma grupām

VMD jau ilgu laiku vērojama tendence palielināties nodarbināto skaitam vecumā virs 50 gadiem, ir zems personāla atjaunošanās koeficients.

91 % no VMD nodarbinātajiem ir augstākā izglītība (1. vai 2. līmeņa augstākā profesionālā izglītība, bakalaura, maģistra vai doktora grāds), 9 % – vidējā speciālā, vidējā vai pamata izglītība.

No šobrīd 566 nodarbinātajiem 310 ir vīrieši un 256 sievietes.

Personāla rotācijas koeficients ir 0,2239, bet personāla atjaunošanās koeficients ir 0,1006. Jauno speciālistu piesaiste darbā VMD ir viena no problēmām, kas risināma tuvākajā laikā. VMD personāla mainība ir zema, kas no vienas puses nodrošina profesionālo zināšanu uzturēšanu augstā līmenī, bet no otras – veido zināmu rutīnu darbā un nevēlēšanos ieviest pārmaiņas. VMD strādājošajiem jāpilnveido IKT pielietošanas prasmes. Nodarbināto kvalifikācijas paaugstināšanai Stratēģijas darbības laikā plānots veidot mācību sistēmu, kuras mērķis būs virzīt nodarbinātos uz individuālu attīstību, radot iespējas apgūt papildu zināšanas un prasmes kvalitatīvākai pienākumu izpildei.

Lai nodrošinātu VMD meža ugunsdrošības uzraudzības un ugunsgrēku ierobežošanas funkcijas izpildi, katru gadu meža ugunsnedrošajā laika periodā VMD papildus nodarbina aptuveni 400 cilvēkus (meža ugunsdzēsības staciju vadītājus, specializēto automobiļu vadītājus, meža ugunsdzēsējus, uguns novērošanas torņu dežurantus un operatīvos dežurantus). Nekonkurētspējīgais atalgojums, bet ne tikai tas, ietekmē sezonas darbinieku lielo mainību un rada problēmas atrast un piesaistīt darbam apmācītus un kvalificētus darbiniekus. Lai VMD iespējami efektīvi īstenotu meža ugunsdzēsību, nepieciešams nodrošināt motivējošu sezonas darbinieku atalgojuma un sociālo garantiju sistēmu, pieņemt papildu sezonā nodarbinātos un pagarināt meža ugunsnedrošo laikposmu, vai arī rast citus risinājumus šīs funkcijas pilnvērtīgai īstenošanai.

**Finanses**

VMD darbību finansē no valsts budžeta programmas 24.00.00 „Meža resursu ilgtspējības saglabāšana” apakšprogrammas 24.01.00 „Meža resursu valsts uzraudzība”.

Ar 2022. gada 1. janvāri ir atcelts Valsts meža dienesta maksas pakalpojumu cenrādis. VMD pārtrauc maksas pakalpojumu sniegšanu. 2022. gadā tika strādāts pie izmaiņām valsts nodevu regulējumā, kurš stājās spēkā ar 2023. gada 1. janvāri.

Normatīvo aktu izmaiņu rezultātā VMD ieņēmumu pamatā ir valsts budžeta dotācija un citi pašu ieņēmumi no VMD telpu nomas un īres (0,23 %). 2025. gadā VMD budžets ir 20,6 milj. *euro*.

2025. gadā lielāko daļu izdevumu (84 %) no VMD budžeta sastāda nodarbināto atlīdzība, bet 14 % izdevumu sastāda preču un pakalpojumu iegāde – degvielas, transportlīdzekļu uzturēšanas un remonta, biroja telpu uzturēšanas, informācijas sistēmu uzturēšanas un attīstības u.c. izmaksas. Pamatkapitāla veidošanai VMD apstiprinātais budžets ir 2 % no piešķirtā finansējuma.

Budžeta izdevumi 2025. gadā

Detalizēts budžeta izdevumu sadalījums preču un pakalpojumu iegādei ir atspoguļots grafikā:



VMD preču un pakalpojumu iegādes izdevumi pa gadiem, EUR

2023. gadā tika pārskatītas un palielinātas nodarbināto mēnešalgas, jo VMD ieguva papildus finansējumu dotācijas veidā par administrēto valsts nodevu prognozes daļu. Tomēr arī šis finansējums nerisināja cilvēkresursu trūkumu un gados jaunu speciālistu piesaisti. 2024. gadā tika pārskatītas un palielinātas zemāk atalgoto nodarbināto mēnešalgas, kas bija iespējams tādējādi, ka VMD optimizācijas rezultātā ieguva papildus finansējumu, likvidējot ilgstošās vakances. Optimizācijas rezultātā nodarbināto skaits tika samazināts par 60,5 amata vietām, kas ir 9,42 % pret nodarbināto skaitu uz 01.01.2024. Pateicoties atalgojuma pieaugumam, VMD izdevās piesaistīt gados jaunus speciālistus, tādējādi uzlabojot personāla atjaunošanos.

Bruto mēnešalga

|  |  |  |  |  |  |  |
| --- | --- | --- | --- | --- | --- | --- |
| Virsmežniecības speciālists | 2020 | 2021 | 2022 | 2023 | 2024 | 2025 |
| Virsmežzinis | 1647 | 1647 | 1647 | 2496 | 2566 | 2566 |
| Virsmežziņa vietnieks | 1382 | 1382 | 1382 | 1799 | 1906 | 1906 |
| Virsmežniecības inženieris | 1150 | 1170 | 1170 | 1499 | 1648 | 1648 |
| Vecākais mežzinis | 1030 | 1170 | 1170 | 1488 | 1737-1800 | 1737-1800 |
| Mežzinis | 900 | 1070 | 1070 | 1416 | 1618 | 1618 |
| Meža ugunsdzēsības stacijas vadītājs | 620-850 | 620-850 | 620-850 | 992-1240 | 1248-1402 | 1261-1402 |

VMD uzticēto funkciju pilnvērtīgai veikšanai nepieciešams papildu finansējums, kas tiktu novirzīts prioritāro pasākumu finansēšanai, palielinot atlīdzību VMD nodarbinātajiem (gan pastāvīgi, gan sezonā nodarbinātajiem), MVR uzturēšanai un attīstībai, kā arī sistemātiski plānotai pamatlīdzekļu atjaunošanai un uzturēšanai. VMD 2024. gadā ir aprēķinājis un iesniedzis papildus finansējuma pieprasījumu prioritāro pasākumu realizēšanai 6,0 milj. EUR apmērā:

|  |
| --- |
| Prioritāro pasākumu saraksts secībā pēc nozīmīguma |
| **Prioritāra pasākuma nosaukums** | **Papildus nepieciešamais valsts budžeta finansējums, *euro***  |
| **2025** | **2026** | **2027** | **Turpmāk ik gadu** *(ja pasākums nav terminēts)* |
| Nodarbināto kapacitātes stiprināšana | 5 411 298 | 5 411 298 | 5 411 298 | 5 411 298 |
| Nozares kritiskās infrastruktūras (D kategorijas) nodrošinājums | 462 283 | 808 708 | 808 708 | 208 708 |
| Ekspertu pakalpojumu apmaksa mikroliegumu veidošanai meža zemēs | 35 000 | 35 000 | 35 000 | 35 000 |
| Microsoft Core CAL licenču noma | 42 557 | 42 557 | 42 557 | 42 557 |
| Kopā | 5 951 138 | 6 297 563 | 6 297 563 | 5 697 563 |

**Sadarbība ar citām valsts pārvaldes iestādēm, nozaru pārstāvjiem un sabiedrību**

VMD ir mūsdienīga iestāde meža ilgtspējas nodrošināšanai, rezultātus sasniedzot sadarbībā ar nozaru pārstāvjiem un sabiedriskajām organizācijām:

Valsts ugunsdzēsības un glābšanas dienestu - meža ugunsgrēku atklāšanā, kā arī savstarpējās palīdzības sniegšanā, dzēšot ugunsgrēkus.

Nacionālajiem bruņotajiem spēkiem un Zemessardzi - ar mērķi nodrošināt ugunsgrēku novēršanu un sekmīgu dzēšanu, kā arī uguns apsardzības profilaktisko pasākumu īstenošanu ugunsgrēku seku novēršanas darbos, sniedzot materiāli tehnisko palīdzību rīcībā esošo resursu ietvaros, informācijas nodrošināšanā, personālsastāva mācībās - meža ugunsdzēsībā un civilajā aizsardzībā, kā arī sniedzot atbalstu mācību organizēšanā.

Valsts robežsardzi – ar mērķi nodrošināt meža ugunsgrēku ierobežošanu, novēršanu un dzēšanu, kā arī informācijas sniegšanā par ugunsgrēkiem un pieejamiem resursiem materiāli tehniskās palīdzības sniegšanā, tai skaitā gaisa kuģu, resursu un personāla iesaistīšanā ugunsgrēku dzēšanas darbos, personāla apmācībā ugunsgrēku ierobežošanā, dzēšanā un to izraisīto seku novēršanā vai mazināšanā.

SIA ‘Rīgas meži” – nodrošinot ugunsdrošības profilaktiskos pasākumus un sadarbojoties meža ugunsgrēku ierobežošanā un ugunsgrēka vietas uzraudzībā, kā arī informācijas apmaiņā.

Valsts policiju un Latvijas Republikas prokuratūru - meža un medību normatīvo aktu prasību pārkāpumu gadījumos.

Valsts zemes dienestu - informācijas iegūšanā, apstrādē, izmantošanā un savstarpējā apmaiņā.

Latvijas lauku konsultāciju un izglītības centru - nodarbināto apmācību organizēšanā un informācijas apmaiņā.

Dabas aizsardzības pārvaldi un Valsts vides dienestu - dabas aizsardzību regulējošo normatīvo aktu uzraudzības meža apsaimniekošanā īstenošanā, kā arī datu apmaiņā starp MVR un Dabas datu pārvaldības sistēmu OZOLS.

Nacionālā kultūras mantojuma pārvaldi – informācijas savstarpējā apmaiņā.

Pilsonības un migrācijas lietu pārvaldi - no Pārvaldes pārziņā esošās informācijas sistēmas “Fizisko personu reģistrs” tiešsaistes datu pārraides režīmā nododot fizisko personu datus MVR.

Uzņēmumu reģistru – nodrošinot pieeju informācijai par juridiskām personām un identificētu personas, kuras ir tiesīgas pārstāvēt juridiskās personas.

AS “Latvijas valsts meži”, kura ietver sevī vienošanos par savstarpēju sadarbību šādās jomās:

• meža ugunsdrošība un ugunsdzēsība;

• medību saimniecība;

• koku ciršana;

• meža inventarizācijas dati;

• meža atjaunošana, kopšana un ieaudzēšana;

• meža reproduktīvais materiāls;

• vides un dabas aizsardzība;

• informācijas sistēmu atbalsts.

Latvijas Ģeotelpiskās informācijas aģentūru – par patstāvīgās globālās pozicionēšanas bāzes staciju sistēmas reālā laika korekcijas signāla datu izmantošanu.

Būvniecības valsts kontroles biroju – piekļuvei būvniecības informācijas sistēmai.

Lauku atbalsta dienestu – ES atbalsta administrēšanā Lauku attīstības programmas pasākumu īstenošanā un informācijas apmaiņā.

Iekšlietu ministrijas Informācijas centru – sniedzot un saņemot ziņas no Sodu reģistra pārkāpumu gadījumos un Licenču un sertifikātu reģistra mednieku eksaminācijas gadījumos.

Meža inventarizācijas veicēju sertificēšanas organizācijām - aktuālo jautājumu par meža inventarizācijas veikšanu risināšanā.

Valsts ieņēmumu dienestu – sniedzot informāciju par faktiski izcirstajiem mežu apjomiem.

Centrālo statistikas pārvaldi – nodrošinot savstarpēju informācijas apmaiņu un valsts statistisko pārskatu sniegšanu par Latvijas meža nozari starptautiskajām organizācijām un institūcijām.

Nodrošinājuma valsts aģentūru – valsts materiālo rezervju glabāšanā un uzturēšanā.

Latvijas Meža nozares arodbiedrību – veidojot sociālo dialogu par nodarbināto darba apstākļiem.

Latvijas Meža īpašnieku biedrību – risinot problēmjautājumus, kas saistīti ar mežu apsaimniekošanu regulējošo normatīvo aktu piemērošanu.

VMD, pildot tam uzticētās funkcijas, sadarbojas ar nevalstiskajām organizācijām, tostarp Latvijas meža īpašnieku biedrību, Latvijas Mednieku savienību, Latvijas Mednieku asociāciju, kā arī Vides konsultatīvās padomes pārstāvjiem.

**IKT sasniegumi un attīstība**

VMD ir izveidojis un uztur valsts informācijas sistēmu – MVR, kas satur nozīmīgus datus par meža resursiem valstī. Šīs valsts informācijas sistēmas dati kalpo par vienotu informatīvo atbalsta portālu gan VMD nodarbinātajiem lēmumu pieņemšanai, gan mūsu klientiem pakalpojumu saņemšanai.

Ja pirms 20 gadiem MVR iekļāva informāciju tikai par mežu un tajā notikušo saimniecisko darbību, tad uz 2025. gada sākumu MVR integrējis sevī visas VMD līdz šim uzturētās datu apakšsistēmas:

* meža inventarizāciju (meža nogabalu) aktualizētie dati;
* dati par veikto mežsaimniecisko darbību – koku ciršanu, meža atjaunošanu, ieaudzēšanu un jaunaudžu kopšanu;
* dati meža uguns apsardzības darbu organizēšanai – uguns apsardzībā izmantojamās infrastruktūras informācija, profilaktisko pasākumu plāns, meža ugunsgrēku reģistrācijas akti;
* dati par teritorijām ar aizsardzības pazīmēm;
* dati par medību tiesību lietotājiem un medību platībām, dati par medījamo dzīvnieku sugām – izplatība, apjomi, limiti, medību atļaujas un to izmantošana;
* MRM aprite – MRM avoti, sertifikāti un piegādātāji;
* mednieku reģistrs – izsniegtās mednieku un medību vadītāju apliecības, iegādātās mednieka sezonas kartes un atļaujas ārvalstu medniekiem medīt Latvijas teritorijā.

Tā kā praktiski visi VMD uzraugāmie objekti, vai tas būtu meža nogabals, cirsma, meža ugunsgrēks vai medību iecirknis, ir telpiski identificējami, tieši ģeotelpiskās informācijas sistēmas (MVR) izveide bija viena no VMD pēdējās desmitgades prioritātēm, kas 2016. gadā arī tika ieviesta.

2021. gada nogalē VMD ir izveidojis saskarni datu apritei ar medību mobilo lietotni “Mednis”, nododot lietotnei datus par medību iecirkņiem un medību atļaujām un saņemot no lietotnes datus par medījamajiem dzīvniekiem, to klātbūtnes pazīmēm, nomedīšanas faktu un postījumiem reģistrēšanai MVR.

VMD ir paaugstinājis MVR meža inventarizācijas datu pieejamību. Pēc VMD iniciatīvas meža inventarizācijas dati no ierobežotas pieejamības informācijas kļuvuši par vispārpieejamu informāciju. 2022. gadā VMD uzsāka publiskot meža inventarizācijas datus valsts atvērto datu portālā.

Nosakot nākamos attīstības mērķus, atklājās vajadzība krasi uzlabot klientu apkalpošanas kvalitāti, ieviešot inovācijas un veidojot sistēmu mērķtiecīga darba rezultāta sasniegšanai.

Darbības virziena attīstība nākamajam periodam saistāma ar administratīvā sloga mazināšanu gan VMD nodarbinātajiem, gan klientiem. Ar uzturamās informācijas aprites uzlabojumiem un e‑pakalpojumu attīstību jau esam identificējuši un risinām šādas attīstības aktivitātes:

a) ir izveidots mednieku reģistrs, izveidota elektroniska mednieku un medību vadītāju kandidātu eksaminēšanas sistēma un izveidots e-pakalpojums mednieka sezonas kartes un atļaujas ārzemniekam medīt Latvijas teritorijā saņemšanai (ieviests no 2023. gada);

b) meža īpašnieku pašapkalpošanās iespēju palielināšana MVR. Vienotās autentificēšanās sistēmas Latvija.gov.lv izmantošana piekļuvei sistēmai, internetbanku maksājumu moduļa integrēšana sistēmā valsts nodevas apmaksai, citu esošo VMD pakalpojumu digitālā transformācija, kā arī klientam draudzīgākas, intuitīvi saprotamas saskarnes izveidošana;

c) datu apmaiņas risinājumi ar citām valsts pārvaldes institūcijām VMD nodarbināto lēmumu un MVR datu kvalitātes paaugstināšanai. Šobrīd identificēti šādi partneri:

* Iekšlietu ministrijas Informācijas centrs (IeM IC personas sodāmības pārbaudei);
* Pilsonības un migrācijas lietu pārvalde (PMLP Fizisko personu reģistrs);
* Tiesu administrācija (Valsts vienotās datorizētās zemesgrāmatas izplatīšanas sistēma);
* Valsts kase (Valsts kases maksājumu datu saņemšana);
* Dabas aizsardzības pārvalde (Dabas datu pārvaldības sistēma “Ozols”).

Svarīgākais vidēja termiņa uzdevums ir nodrošināt esošā MVR uzturēšanu plānošanas periodā. VMD visu līmeņu struktūrvienības atbilstoši kompetencei nodrošina datu reģistrēšanu, uzturēšanu un pakalpojumu sniegšanu.

**Korupcijas, izšķērdēšanas, kā arī interešu konfliktu novēršanas pasākumi**

VMD ir izveidota un darbojas IKS korupcijas un interešu konflikta riska novēršanai (MK 2017. gada 17. oktobra noteikumi Nr. 630 “Noteikumi par iekšējās kontroles sistēmas pamatprasībām korupcijas un interešu konflikta riska novēršanai publiskas personas institūcijā”), kuras mērķis ir sekmēt pastāvīgu, efektīvu un lietderīgu VMD darbību. Stratēģijas īstenošanas periodā plānojam veikt iekšējās kontroles novērtējumu vadības, atbalsta un pamatdarbības jomās, pārbaudot virsmežniecību, mežniecību un mežziņu darbības. Balstoties uz iegūtajiem kontroles rezultātiem, aktualizēsim IKS.

**Riski iestādes darbībā**

Stratēģijas darbības laikā VMD ir ieviesta un tiek uzturēta visaptveroša risku pārvaldības sistēma, kas ir būtisks elements veiksmīgai VMD darbībai un ilgtermiņa attīstībai. Risku vadība ir integrēta visās iestādes funkcijās, procesos, sistēmās, struktūrvienībās un līmeņos, un tā veicinās stratēģisko un darbības mērķu sasniegšanu.

Stratēģijas sākotnējās izstrādes laikā identificēti šādi riska faktori:

|  |
| --- |
| Iekšējie riski  |
| Nosaukums | Iespējamās rīcības risku novēršanai, ietekmes mazināšanai |
| Nekonkurētspējīgs atalgojums | * Uz rezultātu vērsts motivējošs atalgojums un cita bonusu sistēma
 |
| Nepieciešamība pēc jaunām kompetencēm | * Kvalifikācijas celšana, tostarp iespēja izmantot Valsts administrācijas skolas un Valsts kancelejas piedāvātos attīstības pasākumus valsts pārvaldē nodarbinātajiem, Eiropas Savienības struktūrfondus nodarbināto profesionālās kapacitātes celšanā
 |
| Augsta darba intensitāte, izdegšana, rutīna | * Procesu pārskatīšana, vienkāršošana un maksimāla digitalizācija, nodarbināto specializācija atsevišķās jomās
 |
| Attālinātais darbs | * Komunikācijas rīku pilnveidošana, regulāra situācijas izvērtēšana, izmantojot nodarbināto un sadarbības partneru aptauju rezultātus
 |
| Darba vides riska faktori (tostarp nepietiekams IKT nodrošinājums, kiberdrošības apdraudējumi) | * Darba drošības un vides prasībām atbilstošas tehnikas, darba rīku un apģērba nodrošināšana
* Ēku energoefektivitātes uzlabošana
* VMD nodarbināto kompetences paaugstināšana IKT drošības jomā
* IKT drošības procedūru pārskatīšana un aktualizēšana
* MVR pilnveidošana
 |

|  |
| --- |
| Ārējie riski  |
| Nosaukums | Iespējamās rīcības novēršanai, ietekmes mazināšanai |
| Nepietiekams finansējums VMD uzticēto funkciju īstenošanai | * Atbilstošs finansējums pilnvērtīgai pamatfunkciju izpildei
* Taupīga pieejamo budžeta līdzekļu izlietojuma plānošana
 |
| Problemātiski nodrošināt atbilstošas kvalifikācijas nodarbinātos reģionos (speciālisti neatsaucas/nepiesakās uz VMD izsludinātajiem amatu konkursiem) | * Konkurētspējīga atalgojuma nodrošināšana, lai augsti kvalificēti nozares speciālisti izvēlētos darbu valsts pārvaldē
* VMD tēla uzlabošana un iestādes darba popularizēšana
 |
| Daļa klientu nav gatava lietot e-pakalpojumus | * Izglītojoši materiāli, klientu atbalsta nodrošināšana
* E-vides pilnveidošana, to padarot intuitīvu un viegli pieejamu (MVR klientu vides izveide/attīstība)
 |
| ES Zaļais kurss (cita attieksme pret vides aizsardzības jautājumiem), ar to saistītas izmaiņas normatīvajos aktos | * Jaunu kompetenču attīstīšana nodarbinātajiem par vides saglabāšanas un dabas resursu izmantošanas jautājumiem
* Sabiedrības izpratnes veidošana
* Normatīvo aktu saskaņošana pirms to apstiprināšanas
* Princips “jaunai funkcijai seko papildu finansējums”
 |
| Meža platību pieaugums\* | * VMD atbilstošas kapacitātes nodrošināšana atbilstoši uzraugāmās platības pieaugumam
 |
| Pagarinās faktiskais meža ugunsnedrošais laikposms\*\* | * Noteikt garāku meža ugunsnedrošo laikposmu
* Paredzēt atbilstošu kapacitāti meža ugunsapsardzības nodrošināšanai
 |
| Kiberdrošības riska faktori | * IKT drošības sistēmas uzturēšana un attīstība, sadarbība ar kompetentajām iestādēm
 |

**\*** Meža zeme aizņem 3,32 milj. ha platību. Pēc nacionālā meža monitoringa datiem valstī Meža likumā noteiktajai meža definīcijai atbilst ap 310 tūkst. ha lielas zemes platības, kuru juridiskais statuss nav mežs, un tie ir gandrīz papildus 10 % no pašlaik VMD uzraugāmās platības. Pieaug VMD uzraugāmā meža zemju platība un veicamā darba apjoms.

\*\* Klimata pārmaiņu ietekmē, kā arī iedzīvotāju aktivitāšu dēļ siltajā sezonā pieaug ugunsgrēku risks mežos, un ir nepieciešams noteikt ilgāku meža ugunsnedrošo laikposmu, t.i., pagarināt to no līdzšinējiem 4 mēnešiem līdz 6 mēnešiem, kā arī izsludināt tā sākumu, ievērojot laikapstākļus reģionos.

**Pakalpojumu vides pārvaldības sistēmas izveide, vadība un uzturēšana**

VMD 2024. gadā ir uzsākta pakalpojumu vides pilnveide, lai publiskās pārvaldes pakalpojumi un pakalpojumu vide kopumā atbilstu pakalpojumu pārvaldības politikai un tiktu sasniegti pakalpojumu pārvaldības rezultāti un mērķis. Pakalpojumu pārvaldības rezultāti ir apmierinātas pakalpojumu saņēmēju vajadzības un optimāls laika, darba un resursu  patēriņš gan pakalpojumu saņēmējiem, gan pakalpojumu sniedzējiem. 2024. gadā VMD novērtēja iestādes pakalpojumus, kuru kopskaits ir 35, un pakalpojumu pārvaldības atbilstību pakalpojumu pārvaldības politikai valstī. Tā rezultātā tika izveidots VMD pakalpojumu un pakalpojumu pārvaldības pilnveides individuālais plāns 2024.-2027. gadam, kā arī izstrādāts laika grafiks plāna īstenošanai. Pakalpojuma individuālais pilnveides plāns nosaka novērtējumā konstatēto konkrēto nepilnību novēršanas (pilnveides) pasākumus un to īstenošanas termiņus. Pakalpojumu pārvaldību īsteno atbildīgais speciālists VMD Meža resursu pārvaldības departamentā, sadarbojoties ar VMD centrālās administrācijas attiecīgās jomas speciālistiem. VMD ir noteiktas struktūrvienības un to sadarbība, kā arī noteikti amati, kas ir iesaistīti pakalpojumu sniegšanā.

**Iestādes institucionālās prioritātes, to mērķi un rezultāti**

Stratēģijas darbības laikā plānots sertificēt un uzturēt ES un valsts atbalsta administrēšanas procesu atbilstoši ISO 9001 “Kvalitātes pārvaldības sistēmas. Prasības” standartam, kā arī sertificēt un uzturēt informācijas drošības pārvaldības sistēmu atbilstoši informācijas drošības pārvaldības sistēmas ISO 27001 “Informācijas drošība, kiberdrošība un privātuma aizsardzība. Informācijas drošības pārvaldības sistēmas. Prasības.” standartam. VMD apņemas nodrošināt ieviestās kvalitātes pārvaldības sistēmas nepārtrauktu pilnveidi, t.sk. īstenojot zemāk minētās prioritātes un tiecoties uz izvirzīto mērķu sasniegšanu.

Stratēģijas darbības laikā esam izvirzījuši šādas VMD kapacitātes attīstības un pārvaldības prioritātes un mērķus:

* Radīsim pozitīvu klientu pieredzi, saņemot pakalpojumus:
	+ uzlabosim komunikāciju ar klientu;
	+ attīstīsim e-pakalpojumus;
	+ uzlabosim klientu apkalpošanu.
* Stiprināsim VMD kapacitāti, uzlabojot procesu un resursu pārvaldību:
	+ uzlabosim iekšējo komunikāciju un attīstīsim komunikāciju ar sabiedrību;
	+ pilnveidosim iekšējo procesu pārvaldību;
	+ paaugstināsim nodarbināto kapacitāti un motivāciju.
* Profesionāli, augsti motivēti, godprātīgi nodarbinātie kā VMD sekmīgas darbības pamats:
	+ periodiski pārskatīsim atalgojumu;
	+ nodrošināsim kvalifikācijas uzturēšanu un pilnveidošanu;
	+ uzlabosim darba vidi.

**Prioritāte: Pozitīvas klientu pieredzes radīšana, saņemot pakalpojumus**

1. **mērķis: uzlabota komunikācija ar klientu**

VMD izsniedz normatīvajos aktos noteiktās atļaujas, apliecības, licences, apliecinājumus un citus dokumentus, atestē meža reproduktīvā materiāla ieguves avotu un sertificē meža reproduktīvo materiālu, uzrauga meža veselības stāvokli, pārbauda meža inventarizācijas datu kvalitāti, kārto valsts informācijas sistēmu – MVR, eksaminē mednieku un medību vadītāju kandidātus, izsniedz mednieka un medību vadītāja apliecības, mednieka sezonas kartes un atļaujas ārzemniekam medīt Latvijas teritorijā, organizē meža ugunsdrošības uzraudzību un meža ugunsgrēku ierobežošanu, administrē valsts un starptautiski finansēto atbalsta programmu īstenošanai mežsaimniecībā, informē sabiedrību par meža un medību resursu stāvokli un to izmantošanu, kā arī informē un konsultē meža īpašniekus par attiecīgo normatīvo aktu prasībām.

VMD pakalpojumu saņēmēji 2024. gadā ir:

* + Meža īpašnieki vai tiesiskie valdītāji, aptuveni 125 200;
	+ Mednieki un medību vadītāji, aptuveni 29 700;
	+ MRM ražotāji, tirgotāji, importētāji, eksportētāji, aptuveni 450;
	+ Medību tiesību lietotāji (medību iecirkņi), aptuveni 1374;
	+ citi.

VMD 2024. gadā sniedzis 35 dažādus valsts pārvaldes publiskos pakalpojumus. Ar VMD sniegtajiem publiskajiem pakalpojumiem, to pieprasīšanas un saņemšanas veidiem, ar pakalpojumiem saistītajiem maksājumiem un pakalpojumu aprakstiem iespējams iepazīties Publisko pakalpojumu katalogā vienotajā valsts un pašvaldību pakalpojumu portālā Latvija.gov.lv un VMD oficiālajā tīmekļvietnē. Taču ar to mūsdienās nav pietiekami. Tuvākajā laikā mums jākļūst proaktīviem pakalpojumu sniegšanā, piemēram, nosūtot klientam personalizētu atgādinājumu vai brīdinājumu no MVR par pārskatu iesniegšanas termiņiem. Lai padarītu dažādu VMD iesniedzamo pārskatu un iesniegumu aizpildīšanu vēl saprotamāku, izveidotas video instrukcijas, kā arī tiek rīkotas informatīvas kampaņas VMD sociālo tīklu kontos par VMD klientiem svarīgām aktualitātēm. Mūsu prioritārs uzdevums ir pilnveidot MVR ar nolūku nodrošināt klientam pietiekamu un skaidru informāciju par pienākumiem un pieteiktā pakalpojuma izpildes gaitu. Plānojam MVR izmaiņas, veidojot klientam draudzīgu, viegli uztveramu un saprotamu saskarni. Lai to īstenotu, cieši sadarbosimies ar Latvijas Meža īpašnieku biedrību, Latvijas Mednieku savienību, Latvijas Mednieku asociāciju, kā arī citām nevalstiskajām organizācijām, kuras pārstāv VMD klientus. Klientu un tos pārstāvošo nevalstisko organizāciju ieguldījums ir īpaši būtisks, noskaidrojot klientu vajadzības un vērtības, lai spējam izveidot tieši tādus pakalpojumus, kādi ir vērtīgi klientam un pilnībā atbilst viņa vajadzībām. 2024. gadā tika izveidota VMD klientu e-pakalpojumu pašapkalpošanās vides testa versija, kas ir būtisks solis digitālo pakalpojumu nodrošināšanā. Šī vide ir izstrādāta, lai nodrošinātu ērtu, ātru un efektīvu piekļuvi dažādiem VMD sniegtajiem e-pakalpojumiem, ļaujot lietotājiem pašiem patstāvīgi veikt dažādas darbības bez nepieciešamības apmeklēt klientu apkalpošanas vietas vai sazināties ar speciālistiem. Šajā vidē ir arī iespēja novērtēt pakalpojumu kvalitāti, kā arī pievienot atsauksmes, kas sniegs iespēju tās izmantot pilnveidošanas procesā, lai nākotnē uzlabotu pakalpojumu kvalitāti un funkcionalitāti. Balstoties uz lietotāju pieredzi un saņemto atgriezenisko saiti, VMD plāno turpināt attīstīt sniegtos e-pakalpojumus, ieviešot jaunus pakalpojumus un uzlabojot esošos, lai padarītu digitālo klientu apkalpošanu vēl ērtāku un pieejamāku.

Sagaidāmie rezultāti:

* VMD klienti ir informēti par pakalpojumu saņemšanas iespējām un izmanto tās atbilstoši savām vajadzībām.
* Līdz minimumam ir samazināta klientu nepieciešamība ierasties klātienē pakalpojuma saņemšanai.
* Klienti saņem automātiskus atgādinājumus no MVR par normatīvajos aktos noteikto pienākumu izpildi un termiņiem, kā arī informāciju par pieteikto pakalpojumu izpildes gaitu.

**Rādītāji**

|  |  |  |  |
| --- | --- | --- | --- |
| Nr. | Sasniedzamaisrezultāts (pārmaiņas) | Sniegumarādītājs/mērvienība/ | Rezultatīvā rādītāja skaitliskā vērtība (pa gadiem) |
| 2021 | 2022 | 2023 | 2024 | 2025 | 2026 | 2027 |
| 1. | Nodrošināta informācija klientiem par VMD pakalpojumiem | Sagatavota (arī aktualizēta) informācija par pakalpojumiem, skaits gadā | - | 1 | 7 | 4 | 1 | 4 | 7 |
| Izveidoti (arī uzturēti) informācijas piegādes veidi (kanāli), skaits gadā | - | 2 | 3 | 3 | 3 | 3 | 2 |
| Informatīvo kampaņu skaits gadā | - | 1 | 2 | 2 | 2 | 1 | 2 |
| 2. | MVR izveidota sistēma klienta informēšanai  | Izveidoti (arī aktualizēti) atgādinājumi par meža īpašnieka pienākumiem, skaits gadā | - | 1 | 1 | 1 | 1 | 1 | 1 |
| Izveidota ziņa pakalpojuma pieprasītājam par pieprasījuma izskatīšanas progresu, pakalpojumu skaits gadā | - | 1 | 1 | 1 | 1 | 1 | 1 |

1. **mērķis: e-pakalpojumu attīstība**

VMD meža īpašniekiem/tiesiskajiem valdītājiem, medniekiem un meža reproduktīvā materiāla ražotājiem nodrošina iespēju tiešsaistē piekļūt MVR datiem. MVR lietotāju skaits turpina pieaugt. 2021. gada 1. janvārī vienošanos ar VMD par MVR lietošanu tiešsaistē bija noslēguši 1722 meža īpašnieki un 377 medību tiesību lietotāji, bet kopš VMD maksas pakalpojumu cenrāža atcelšanas un Latvija.lv autentificēšanās iespējas ieviešanas fiziskām personām 2025. gadā MVR ārējo lietotāju skaits sasniedzis 49 384 lietotājus. MVR lietotāju skaita pieaugums mudina MVD pilnveidot jau esošos pakalpojumus, kā arī veidot jaunus. 2024. gadā elektroniski sniegto pakalpojumu īpatsvars no kopējā sniegto pakalpojumu skaita bija 70,2 %.

Meža īpašniekam/tiesiskajam valdītājam MVR ir pieejami šādi e‑pakalpojumi:

• meža īpašuma inventarizācijas datu iesniegšana;

• aktuālo meža inventarizācijas datu lejupielāde *dbf* un *shp* formātos;

• iesnieguma koku ciršanai iesniegšana un informācijas par pieņemto lēmumu saņemšana;

• paziņojumu par koku ciršanu iesniegšana;

• pārskata par veikto koku ciršanu iesniegšana;

• pārskata par meža atjaunošanu iesniegšana;

• pārskata par meža ieaudzēšanu iesniegšana;

• pārskata par jaunaudžu kopšanu iesniegšana;

• dažādu mežsaimniecisko pārskatu (obligāti atjaunojamo, obligāti kopjamo platību, atjaunoto, izkopto jaunaudžu platību utt.) izgūšana.

Medību tiesību lietotājiem MVR ir pieejami šādi e-pakalpojumi:

• jaunu medību līgumu iesniegšana;

• aktuālās informācijas par medību tiesību lietotāju lejupielāde *csv*, *shp* un *kml* formātos;

• informācijas par izmantotajām medību atļaujām/nomedītajiem dzīvniekiem iesniegšana;

• informācijas par nomedītajiem nelimitētajiem dzīvniekiem un atrastajiem kritušajiem dzīvniekiem iesniegšana;

• pārskatu par medību līgumiem izgūšana.

Medniekiem MVR ir pieejami šādi e-pakalpojumi:

• pieteikšanās mednieka kandidāta teorētisko zināšanu un praktisko iemaņu pārbaudījumam, medību vadītāja kandidāta teorētisko zināšanu pārbaudījumam un mednieka praktisko iemaņu pārbaudījumam šaušanā ar garstobra-vītņstobra medību šaujamieroci;

• pieteikšanās mednieka un medību vadītāja apliecības saņemšanai;

• pieteikšanās mednieka sezonas kartes saņemšanai;

• pieteikšanās atļaujas ārzemniekam medīt Latvijas teritorijā saņemšanai.

Meža reproduktīvā materiāla ražotājiem MVR pieejami šādi e-pakalpojumi:

• meža reproduktīvā materiāla ieguves saskaņojuma iegūšana;

• pārskata par iegūto meža reproduktīvo materiālu iesniegšana;

• gada pārskata iesniegšana;

• informācijas iesniegšana par uz citām valstīm pārvietoto meža reproduktīvo materiālu.

Pieprasītākie VMD pakalpojumi ir atļaujas koku ciršanai izsniegšana, jaunaudžu kopšanas pārbaudes, meža atjaunošanas pārbaudes, mednieka sezonas karšu un medību atļauju izsniegšana, meža inventarizācijas datu reģistrācija MVR, kā arī konsultācijas par meža izmantošanu un apsaimniekošanu, medības un uguns apsardzību reglamentējošiem normatīvajiem aktiem ar izbraukumu dabā. MVR sākotnēji ir veidots kā iestādes iekšējām vajadzībām paredzēts darba instruments, kura iespējas laika gaitā pielāgotas arī izmantošanai klientiem. Sistēmas lietošana nav ārējam klientam intuitīvi saprotama un vienkārša, tādēļ jāattīsta tieši šī MVR funkcionalitāte. VMD šajā jomā ir jāsasniedz rezultāts, ka visus MVR pieejamos publiskos pakalpojumus klienti pieprasa un saņem digitāli. 2024. gadā veiktā klientu aptauja apliecinājusi, ka 72 % no aptaujātajiem ir apmierināti ar pieejamiem e-pakalpojumiem MVR, bet 20 % ir neapmierināti, norādot, ka dokumentu iesniegšana ir jāvienkāršo, jāsavieto iestāžu datu bāzes, jābūt iespējai pieslēgties no ārzemēm, nepieciešama mobilā aplikācija un jābūt iespējai atsaukt iesniegtos dokumentus.

Lai izvērtētu noteiktu pakalpojumu aktualitāti sabiedrībai, kas šobrīd notiek manuāli, plānota automātiskas pakalpojumu uzskaites sistēmas izveide.

Sagaidāmie rezultāti:

* Atcelta MVR abonēšanas maksa.
* Klienti pakalpojuma saņemšanai prioritāri izmanto MVR.

**Rādītāji**

|  |  |  |  |
| --- | --- | --- | --- |
| Nr. | Sasniedzamaisrezultāts (pārmaiņas) | Sniegumarādītājs/mērvienība/ | Rezultatīvā rādītāja skaitliskā vērtība (pa gadiem) |
| 2021 | 2022 | 2023 | 2024 | 2025 | 2026 | 2027 |
| 1. | Meža īpašniekiem nodrošināta pakalpojuma pieprasīšana un saņemšana attālināti  | Pakalpojumu skaits | - | 14 | 18 | 20 | 20 | 20 | 20 |
| E-vidē sniegto pakalpojumu īpatsvars % no kopējā sniegto pakalpojumu skaita | - | 25 | 50 | 70 | 80 | 100 | 100 |

Sagaidāmais rezultāts “Atcelta MVR abonēšanas maksa” sasniegts, jo no 2022. gada ir atcelta abonēšanas maksa.

1. **mērķis: uzlabota klientu apkalpošana**

Šobrīd VMD organizē klientu apkalpošanu klātienē VMD teritoriālajās struktūrvienībās – mežniecībās, kur ir pieejams informatīvais atbalsts, pieeja tehniskajiem resursiem un ir iespējams saņemt praktisku atbalstu dokumentu sagatavošanā, pārbaudē un virzībā. 2023. gadā klientu apkalpošanas vietās tika uzstādīti klientiem paredzēti datori, kuri sniedz iespēju patstāvīgi vai ar klientu apkalpošanas speciālista palīdzību pieteikt lielāko daļu VMD e-pakalpojumu MVR. VMD ir noteikts vienots klientu apkalpošanas process, ko regulē VMD iekšējie normatīvie akti. Klientu apmierinātība tiek noteikta, organizējot to aptaujas.

VMD pakalpojumus iespējams pieprasīt:

• klātienē;

• sūtot ar drošu elektronisko parakstu parakstītu dokumentu uz VMD, virsmežniecības vai mežniecības oficiālo elektronisko vai elektroniskā pasta adresi;

• tiešsaistē MVR;

• ar pasta starpniecību.

Daudzie pakalpojuma pieprasīšanas kanāli apgrūtina to administrēšanu, un katrs kanāls rada izmaksas. VMD mērķis ir panākt digitālu pakalpojuma pieprasīšanu, attīstot pienācīgu atbalstu klientam. Lai nodrošinātu vienādu pieeju un pakalpojuma kvalitāti, izveidots Klientu apkalpošanas standarts un apmācīti nodarbinātie, lai visi klientu apkalpošanā iesaistītie nodarbinātie rīkotos atbilstoši klientu apkalpošanas standartam, tādējādi radot klientam pozitīvu pieredzi sadarbībā ar iestādi.

MVR klientu apkalpošanas modulī uzreiz pēc katra e-pakalpojuma saņemšanas ir izveidota sadaļa pakalpojuma kvalitātes novērtēšanai un īsu komentāru sniegšanai.

Sagaidāmie rezultāti:

* Izveidots un ieviests vienots pakalpojumu sniegšanas process.
* Izveidota vienota klientu zvanu apkalpošana.
* Nodrošināta klientu apmierinātības noskaidrošana tūlīt pēc pakalpojuma saņemšanas un ikgadēja klientu apmierinātības aptauja.

**Rādītāji**

|  |  |  |  |
| --- | --- | --- | --- |
| Nr. | Sasniedzamaisrezultāts (pārmaiņas) | Sniegumarādītājs/mērvienība/ | Rezultatīvā rādītāja skaitliskā vērtība (pa gadiem) |
| 2021 | 2022 | 2023 | 2024 | 2025 | 2026 | 2027 |
| 1. | Izveidota vienota klientu zvanu apkalpošana\* | Vienotā apkalpošanā esošo zvanu īpatsvars, % | - | 100 | 100 | 100 | - | - | - |
| 2. | Izveidots vienots pakalpojumu sniegšanas process klientu apkalpošanas vietās | Ieviests Klientu apkalpošanas standarts, % no pakalpojumu kopskaita | - | 30 | 60 | 100 | 100 | 100 | 100 |
| 3. | Klientu apkalpošanā nodarbinātie rīkojas atbilstoši Klientu apkalpošanas standartam | Nodarbināto, kuri apguvuši Klientu apkalpošanas standartu, īpatsvars, % | - | 100 | 100 | 100 | 100 | 100 | 100 |
| 4. | Nodrošināta regulāra klientu apmierinātības mērīšana | Veikta klientu apmierinātības aptauja pēc pakalpojuma saņemšanas, pakalpojumu īpatsvars, %  | - | 10 | 30 | 50 | 70 | 90 | 100 |
| Klientu aptaujā apmierinātības vērtējums (skalā līdz 7) | 5 | 5 | 5 | 5 | 5 | 5 | 5 |
|

\*VMD izvērtēja vienotas klientu zvanu apkalpošanas ieviešanu un secināja, ka šajā VMD stratēģijas darbības laikā tas nav lietderīgi. Ņemts vērā arī tas, ka VMD klienti 2024. gada aptaujā apliecinājuši, ka klātienē vai telefoniski sniegtās konsultācijas par meža apsaimniekošanu un izmantošanu mežniecībās ir augstākā kvalitātē.

2024. gada nogalē veiktā klientu aptauja apliecināja, ka 86 % aptaujāto ir apmierināti ar klientu apkalpošanu klātienē, bet 8 % ir neapmierināti, minot problēmas ar klientu apkalpošanas vietu pieejamību, nepiemērotu darba laiku un darbinieku profesionalitāti pakalpojuma saņemšanā.

**Prioritāte: Laba pārvaldība**

1. **mērķis: uzlabota komunikācija**

2021. gada sākumā veiktajā nodarbināto iesaistes un motivācijas pētījumā (turpmāk – Pētījumā) respondenti kā vienu no pilnveidojamām jomām VMD norādīja iekšējo un ārējo komunikāciju. Kā nepietiekami efektīvu nodarbinātie novērtēja vertikālo un horizontālo iekšējo komunikāciju.

Pētījumā arī tika norādīts, ka VMD ir vāja atpazīstamība publiskajā telpā, sabiedrībai trūkst izpratnes par VMD darbības jomām un sniegtajiem pakalpojumiem. 2021. gada sākumā veiktajā klientu apmierinātības aptaujā (turpmāk – Aptaujā) respondenti norādīja uz nepieciešamību uzlabot VMD tīmekļvietnē iekļautās informācijas kvalitāti, to vairāk pielāgojot tieši klientu vajadzībām.

Ņemot vērā Pētījuma un Aptaujas rezultātus, tika nolemts aktīvāk sadarboties ar reģionālajiem un nacionālajiem medijiem, uzlabot oficiālās tīmekļvietnes funkcionalitāti un attīstīt VMD kontus sociālajos medijos.

2024. gada aptaujā 68 % klientu sniedza atbildi, ka ir apmierināti ar pieejamo informāciju par pakalpojumiem un aktualitātēm, 16 % izteica neapmierinātību, kā galveno minot VMD mājas lapā sniegtos skaidrojumus par normatīvajiem aktiem, aktualitātēm un informāciju par MVR un tā lietošanu.

Risku mazinošo pasākumu plāna ietvaros 2025. gadā ir plānots veikt nodarbināto aptauju, lai noskaidrotu VMD nodarbināto viedokli par iekšējo komunikāciju.

Ārējās komunikācijas jomā plānots turpināt regulāru sabiedrības informēšanu saprotamā veidā, izmantojot vienkāršās valodas pamatprincipus. Tāpat plānots turpināt piedalīties un organizēt Meža dienu pasākumus, veicinot VMD atpazīstamību publiskajā telpā, kā arī iepazīstinot ar VMD darbības jomām un sniegtajiem pakalpojumiem.

Sagaidāmie rezultāti:

* Nodrošināta ātrāka un precīzāka informācijas aprite iestādē.
* Uzlabota medijiem un sabiedrībai sniegtās informācijas, kā arī VMD tīmekļvietnē ievietotās informācijas kvalitāte.
* Intensificēta ārējā komunikācija.

**Rādītāji**

|  |  |  |  |
| --- | --- | --- | --- |
| Nr. | Sasniedzamaisrezultāts (pārmaiņas) | Sniegumarādītājs/mērvienība/ | Rezultatīvā rādītāja skaitliskā vērtība (pa gadiem) |
| 2021 | 2022 | 2023 | 2024 | 2025 | 2026 | 2027 |
| 1. | Ātrāka un precīzāka informācijas iekšējā aprite VMD | Izveidots un uzturēts iekšējais komunikācijas kanāls, skaits | - | 1 | 2 | 2 | 2 | 2 | 2 |
| Tikšanās, pieredzes un domu apmaiņas starp VMD struktūrvienībām un centrālo administrāciju, skaits\* | - | 2 | 4 | 8 | 10 | 10 | 10 |
| 2. | Uzlabota VMD informācijas sniegšanas kvalitāte sabiedrībai | Praktiskas nodarbības nodarbinātajiem veiksmīgai komunikācijai ar plašsaziņas līdzekļiem un klientiem, skaits | - | 2 | 2 | 1 | 1 | 1 | 1 |
| Tīmekļvietne izvietota un uzturēta valsts un pašvaldību iestāžu tīmekļvietņu vienotajā platformā, skaits | - | 1 | 1 | 1 | 1 | 1 | 1 |
| Plašsaziņas līdzekļos publicēti skaidrojumi par aktuālajiem tematiem, skaits\*\* | - | 2 | 4 | 4 | 30 | 30 | 30 |
| Palielināts VMD Facebook un X kontu sekotāju skaits, pieaugums % pret 2021. gadu | - | 80 | 100 | 120 | 120 | 120 | 125 |

\* Precizēts snieguma rādītājs

\*\* Precizēta rezultatīvā rādītāja skaitliskā vērtība

Līdz 2025. gadam ir paveikti visi 2021. gadā sagaidāmie rezultāti, un papildus 2024. gadā ir izstrādāta un apstiprinātaValsts meža dienesta ārējās un iekšējās komunikācijas kārtība, kas ir saistoša visiem nodarbinātajiem.

1. **mērķis: izveidota efektīva struktūra**

Beidzamā strukturālā reforma VMD īstenota 2024. gadā. VMD reģionos ir teritoriālās struktūrvienības, tādējādi lēmumu pieņemšana tiek iespējami tuvināta klientiem un tiek nodrošināts, ka tiek veiktas pieņemto lēmumu pastāvīgas pārbaudes. Apvienojot virsmežniecības un izveidojot mežniecības, ir radīta iespēja nodrošināt speciālistu aizvietojamību to prombūtnes laikā un izlīdzināt darba noslodzi starp vienāda amata pienākumu veicējiem.

VMD administratīvajā procesā divu pakāpju lēmumu apstrīdēšanas vietā ir ieviesta viena pakāpe. Starp risināmajām problēmām ir: nodrošināt VMD pietiekamus resursus pamatfunkciju īstenošanai un attīstībai; autoparks periodiski ir jāatjauno, un tā atjaunošanai nav pietiekama finansējuma, kā arī ir jāvērtē autoparka izmantošanas efektivitāte un pamatotība; jāvērtē VMD izmantojamo ēku un telpu izmantošanas efektivitāte, lai būtu iespējams samazināt izdevumus; ir liels skaits nodarbināto, kuriem jāpieņem lēmumi, tādējādi radot nevienādu pieeju, ar kuru saskaras klienti, saņemot pakalpojumus dažādās struktūrvienībās; meža ugunsapsardzības funkciju īstenojam uz riska robežas starp nodarbināto apdraudējumu un sasniegto rezultātu, turklāt sastopamies ar arvien pieaugošām grūtībām nodrošināt personālu sezonas darbam; pieaug VMD nodarbināto vidējais vecums.

Iepriekš minētās problēmas daļēji ir risinātas, 2024. gada 1. aprīlī ieviešot strukturālās izmaiņas.

Sagaidāmie rezultāti:

* Pārbaudīta esošā pārvaldības struktūra un apzinātas attīstības iespējas.
* Ieviesti nepieciešamie uzlabojumi.
1. **mērķis: efektīva procesu un resursu vadība**

2021. gada aptaujā respondenti kā vienu no VMD problēmām norādīja vienādas rīcības trūkumu līdzīgos apstākļos. Proti, līdzīgos apstākļos dažādās virsmežniecībās speciālisti rīkojas atšķirīgi. Līdz ar to klienti, īpaši tādi, kuru īpašumi atrodas dažādu virsmežniecību teritorijās, nevar rēķināties ar vienādu lēmumu analogās situācijās. Atšķirīgā prakse rada neizpratni par amatpersonu rīcības un lēmumu pamatotību. VMD uzdevums ir panākt iespējami vienādu rīcību līdzīgos apstākļos. To plānots sasniegt ar metodiskās vadības instrumentiem, tos kombinējot ar iekšējās kontroles pasākumiem.

Uz augstu iekšējās birokrātijas līmeni, sniedzot atbildes Pētījumā, norādīja VMD nodarbinātie. Nodarbinātie minēja gan konkrētus piemērus, kur darbības vērtēja kā birokrātiskas, gan norādīja uz nepieciešamību izvērtēt VMD esošos procesus nolūkā samazināt birokrātiju. Tas saskan ar klientu viedokli par vajadzību pilnveidot VMD klientu apkalpošanas praksi.

Iepriekš minētās problēmas ir risinātas, 2024. gadā ieviešot strukturālas izmaiņas VMD, izveidojot mežniecības ar noteiktu nodarbināto padotību un metodisko vadību. Tādējādi vienas mežniecības ietvaros, kuru vada mežzinis, tiek vienādota pieeja līdzīgos apstākļos.

Mežniecības darba vadītājs - vecākais mežzinis ir zemākā līmeņa vadītājs, kuram pakļautībā ir 7-15 nodarbinātie, nav piesaistes uzraugāmajai teritorijai un ir saglabātas lēmuma pieņemšanas tiesības par VMD kompetences jautājumiem.

2024. gadā tika izstrādāti virsmežniecību nodarbināto darba noslodzi raksturojošie pamatrādītāji, tādējādi ir identificētas darbības, kas pārklājas, neatbilst faktiskajai situācijai, vai arī ir liekas un ir atceļamas.

VMD saviem nodarbinātajiem darba pienākumu izpildei nodrošina dažādus materiāli tehniskos rīkus: automašīnas, datortehniku, sakaru līdzekļus, dažādus instrumentus, energoresursus, darba apģērbu u. tml. Dažādās struktūrvienībās materiālais nodrošinājums un tā izmantošanas intensitāte atšķiras. Īpaši uzsverams ir autotransports un tā izmantošana. VMD autoparks ir novecojis, un tā uzturēšanas izdevumi arvien paaugstinās. Līdzšinējā darba organizācija paredz nepieciešamību daudziem nodarbinātajiem iesaistīties meža ugunsapsardzības nodrošināšanā. Tas nozīmē nepieciešamību nodarbinātajiem 24/7 būt nodrošinātiem ar transportlīdzekļiem arī nodarbināto dzīvesvietās. Izmantojot mežniecībā strādājošos cilvēkresursus, iespējams nodrošināt nodarbināto aizvietojamību un brīvā laika plānošanu, tādējādi risinot pārslodzes problēmas.

Paredzēts izveidot amata pienākumu veikšanai nepieciešamā materiāli tehniskā aprīkojuma standartu, pārbaudīt esošā aprīkojuma nodrošinājumu un izmantošanu, kā arī ieviest labas pārvaldības sasniegšanai nepieciešamos uzlabojumus.

Sagaidāmie rezultāti:

* Vienāda pieeja līdzīgos gadījumos dažādās struktūrvienībās.
* Samazināta iekšējā un ārējā birokrātija.
* Samazināti korupcijas riski.
* Ieviesta specializācija.
* Amata pienākumu izpildei atbilstošs un efektīvi izmantots tehniskais aprīkojums.
* Ieviesta kvalitātes pārvaldības sistēma.

**Rādītāji**

|  |  |  |  |
| --- | --- | --- | --- |
| Nr. | Sasniedzamaisrezultāts (pārmaiņas) | Snieguma rādītājs/mērvienība/ | Rezultatīvā rādītāja skaitliskā vērtība (pa gadiem) |
| 2021 | 2022 | 2023 | 2024 | 2025 | 2026 | 2027 |
| 1. | Pilnveidoti procesi | Procesu skaits gadā | - | 4 | 4 | 4 | 4 | 4 |  4 |
| 2. | Nodrošināta vienāda pieeja lēmumu pieņemšanā | Metodiskās vadības pasākumu skaits gadā | - | 4 | 4 | 4 | 4 | 4 | 4 |
| Iekšējās kontroles pasākumu skaits gadā | - | 4 | 4 | 4 | 4 | 4 | 4 |
| 3. | ES un valsts atbalsta administrēšanas procesa uzturēšana atbilstoši ISO 9001 “Kvalitātes pārvaldības sistēmas. Prasības” standartam\* | Procesu skaits gadā | - | - | - | - | 1 | 1 | 1 |
| 4. | Informācijas drošības pārvaldības sistēmas uzturēšana atbilstoši informācijas drošības pārvaldības sistēmas ISO 27001 “Informācijas drošība, kiberdrošība un privātuma aizsardzība. Informācijas drošības pārvaldības sistēmas. Prasības.” standartam\*\* | Procesu skaits gadā | - | - | - | - | 1 | 1 | 1 |

\* Noteikts jauns sasniedzamais rezultāts

\*\* Noteikts jauns sasniedzamais rezultāts

**Prioritāte: Apmierināti nodarbinātie**

**1. mērķis: pilnveidota atalgojuma sistēma**

2021. gada sākumā veiktajā Pētījumā un Aptaujā gan nodarbinātie, gan klienti un sadarbības partneri ir atzinuši zemo atalgojumu VMD par būtisku šķērsli sekmīgai personālpolitikas attīstībai.

Tāpat iestāde sastopas ar nopietnām grūtībām nolīgt sezonas darbiniekus darbam ugunsnedrošajā laikposmā. Lai arī šim smagajam darbam būtu nepieciešami fiziski spēcīgi darbinieki ar līdzīgām prasmēm un prasībām kā Valsts ugunsdzēsības un glābšanas dienestā, darbā nākas pieņemt darbiniekus bez šīm kompetencēm, jo par atalgojumu, kādu iespējams nodrošināt sezonas darbiniekiem, kā arī darba sezonālā rakstura dēļ (apmēram 4 mēneši gadā), nav iespējams piesaistīt profesionālus darbiniekus meža ugunsapsardzībai.

Pašreiz šo problēmu risinām, gan piesaistot bijušos, gan šobrīd Valsts ugunsdzēsības un glābšanas dienestā strādājošos darbiniekus. Lielāks atalgojums, iespējams, ļautu piesaistīt atbilstošas kompetences darbiniekus. Taču jānorāda, ka, pat gūstot finansējumu plānotajam atalgojuma pieaugumam, tas tomēr nebūs konkurētspējīgs ar nozarē esošajiem komersantiem. Līdz ar to saprotams, ka šī problēma nebeigs pastāvēt tikai ar atalgojuma pieaugumu līdz 95 % no normatīvajos aktos noteiktā maksimālā atalgojuma. VMD sadarbosies ar iesaistītajām institūcijām, lai izstrādātu efektīvāko risinājumu meža un purvu ugunsgrēku dzēšanā valstī.

Pētījumā nodarbinātie norādīja uz taisnīgas un skaidras motivācijas sistēmas nepieciešamību.

2022. gadā apstiprināta Dienesta kārtība, kādā nosaka piemaksu par nozīmīgu ieguldījumu stratēģisko mērķu sasniegšanā.

Sasniedzamie rezultāti:

* Paaugstināts atalgojums VMD amatpersonām.
* Skaidra un taisnīga motivācijas sistēma, kas sekmē inovāciju ieviešanu un nepārtrauktu uzlabojumu kultūru.

**Rādītāji**

|  |  |  |  |
| --- | --- | --- | --- |
| Nr. | Sasniedzamaisrezultāts (pārmaiņas) | Sniegumarādītājs/mērvienība/ | Rezultatīvā rādītāja skaitliskā vērtība (pa gadiem) |
| 2021 | 2022 | 2023 | 2024 | 2025 | 2026 | 2027 |
| 1. | Paaugstināts atalgojums | Atalgojuma līmenis nodarbinātajiem līdz 2027. gadam sasniedz mēnešalgu intervāla minimumu atbilstošajā mēnešalgu grupā, % \* | - | - | 100 | 100 | 100 | 100 |  100 |
| 2. | Ieviesta motivācijas sistēma, kas sekmē inovāciju ieviešanu un nepārtrauktu uzlabojumu kultūru | Izveidota un aktualizēta motivācijas sistēma, tajā iesaistīto nodarbināto īpatsvars, % | - | 10 | 11 | 12 | 13 | 14 | 15 |

\* Precizēts snieguma rādītājs

**2. mērķis: nodrošināta kvalifikācijas uzturēšana un pilnveidošana**

2021. gada Pētījumā atsevišķi tika aptaujāti vadītāji par vadības stilu, komunikāciju ar nodarbinātajiem un pārmaiņu vadību. Rezultāti parādīja nepietiekošu komunikāciju ar padotajiem par darba rezultātiem un to novērtēšanu (22 vadītāji to dara vienu reizi gadā, 23 vadītāji to dara vienu reizi pusgadā, 7 vadītāji reizi ceturksnī un tikai 5 vadītāji reizi mēnesī), nepieciešamību apgūt atgriezeniskās saites došanas/saņemšanas stratēģijas. 2023. gadā apstiprināta VMD nodarbināto darba izpildes novērtēšanas kārtība, kas nosaka pienākumu tiešajiem vadītājiem pēc nodarbinātā novērtēšanas sistēmā NEVIS organizēt un vadīt novērtēšanas pārrunas.

Veidojot jaunu sistēmu nodarbināto kvalifikācijas nodrošināšanai, ne tikai veicināsim nodarbināto profesionālo izaugsmi, bet arī vienādu pieeju un tiesisku lēmumu pieņemšanu. Līdz šim iekšējā kontrole strādāja nolūkā atklāt nodarbināto kļūdas, un metodiskā vadība rūpējās par pietiekamu iekšējo normatīvo aktu (vadlīniju un metodiku) nodrošināšanu, savstarpēji nesadarbojoties kopējam mērķim. Nodarbināto zināšanu vai prasmju pārbaudes neveicināja konstatēto trūkumu novēršanu un radīja nevajadzīgu stresu. VMD nodarbinātajiem paredzēts izveidot profesionālās kompetences novērtēšanas un mācību moduļu sistēmu. Tas nodrošinās katram nodarbinātajam skaidru amata pienākumu izpildei nepieciešamo prasmju un kompetenču standartu, viņa novērtējumu atbilstoši standartam un atbilstošu izaugsmes plānu.

Speciālists, kurš kļuvis par vadītāju, ir jāatbalsta, kā arī jāattīsta viņa vadības prasmes. VMD vadības komandas veidošanā ieguldāms mērķtiecīgs darbs, nepieciešami gan komandas treniņi, gan darbnīcas vadītāju prasmju attīstīšanai, kā arī vadītāju supervīzijas.

Sagaidāmie rezultāti:

* Pilnveidota darba rezultātu novērtēšana.
* Izveidota nodarbināto kvalifikācijas nodrošināšanas sistēma.
* Pilnveidota vadītāju profesionalitāte un līderības kompetence.

**Rādītāji**

|  |  |  |  |
| --- | --- | --- | --- |
| Nr. | Sasniedzamaisrezultāts (pārmaiņas) | Sniegumarādītājs/mērvienība/ | Rezultatīvā rādītāja skaitliskā vērtība (pa gadiem) |
| 2021 | 2022 | 2023 | 2024 | 2025 | 2026 | 2027 |
| 1. | Pilnveidota darba rezultātu novērtēšana | Nodrošinātas vadītāju mācības/treniņi, skaits | - | 2 | 1 | 1 | 1 | 1 | 1 |
| 360 grādu vērtēšana (vērtējamo skaits)\* | - | 10 | 10 | 10 | - | - | - |
| 2. | Izveidota un darbojas VMD nodarbināto kvalifikācijas nodrošināšanas sistēma | Izveidots mācību moduļu saturs, moduļu skaits gadā | - | 2 | 3 | 2 | 1 | 1 | 1 |
| Ieviesti mācību moduļi, skaits | - | 1 | 2 | 1 | 2 | 1 | 1 |
| Veikta nodarbināto kvalifikācijas pārbaude atbilstoši izveidotai sistēmai, pārbaužu ciklu skaits gadā | - | 1 | 1 | 1 | 1 | 1 | 1 |
| 3. | Pilnveidota vadītāju profesionalitāte un līderības kompetence\*\* | Organizēti vadītāju prasmju attīstīšanas pasākumi, skaits | - | 2 | 2 | 2 | 2 | 1 | 1 |

\* Precizēta rezultatīvā rādītāja skaitliskā vērtība

\*\* Precizēts sasniedzamais rezultāts un snieguma rādītājs

**3. mērķis: nodrošināta nodarbināto labbūtība**

VMD lielākā vērtība ir nodarbinātie, tādēļ plānojam regulāri noskaidrot nodarbināto viedokli par viņu labbūtības nodrošināšanu darbā. 2021. gada Pētījumā, atbildot uz jautājumu par darba ietekmi uz privāto dzīvi, nodarbinātie norādīja uz problēmām šajā jomā. Lai arī vairāk to izjūt vadītāji, arī speciālisti atzīst darba negatīvo ietekmi uz privāto dzīvi. Iestāde sastopas ar izaicinājumiem, pārkārtojot darba organizāciju, kā arī ieviešot inovācijas, kas ne tikai nepasliktinātu nodarbināto vērtējumu par viņu apmierinātību ar darbu, bet arī paaugstinātu to. Iesaistot nodarbinātos lēmumu pieņemšanā, kā arī ieviešot veselīgus paradumus darbā gan fiziskās, gan psihoemocionālās veselības saglabāšanā, VMD paaugstinās nodarbināto iesaisti un apmierinātību ar darbu.

Kā viens no darbinieku labbūtību veicinošiem faktoriem, kas ļauj VMD nodarbinātajiem patstāvīgi noteikt līdzsvaru starp darba laiku un personīgās dzīves laiku, no 2022. gada ir daļēji attālināta darba modelis. Tā kā svarīgākais ir darba rezultāts, nevis strikta darba laika un vietas ievērošana un katram darbiniekam ir uzstādīti konkrēti darba mērķi, darba vieta un laiks kļūst sekundāri - būtisks ir galarezultāts un pieejamība. Elastīgais darbs ir brīvprātīgs - VMD nodarbinātajiem ir iespēja pašiem izvēlēties sev ērtāko strādāšanas veidu. Ir kolēģi, kuri dod priekšroku darbam konkrētajā laikā no savas darba vietas, un ir kolēģi, kuri darbus veic attālināti. Elastīgā darba organizācija dod iespēju samazināt transporta izmaksas un laika patēriņu braukšanai uz un no darba vietas, tādējādi iegūstot arī finansiālu ieguvumu.

Sagaidāmie rezultāti:

* Nodarbinātie nodrošina līdzsvaru starp darba un privāto dzīvi.
* Iesaisti veicinoši, lojalitāti un komandu stiprinoši pasākumi.
* Nodarbināto vērtējums par iesaisti un apmierinātību ar darbu saglabājas.

**Rādītāji**

|  |  |  |  |
| --- | --- | --- | --- |
| Nr. | Sasniedzamaisrezultāts (pārmaiņas) | Sniegumarādītājs/mērvienība/ | Rezultatīvā rādītāja skaitliskā vērtība (pa gadiem) |
| 2021 | 2022 | 2023 | 2024 | 2025 | 2026 | 2027 |
| 1. | Līdzsvars starp darba un privāto dzīvi | Darbs negatīvi ietekmē privāto dzīvi (nodarbināto vērtējums skalā līdz 7) | 3.5 | 3.5 | 3.5 | 3.5 | 3.5 | 3.5 | 3.5 |
| 2. | Iesaisti veicinoši, lojalitāti un komandu stiprinoši pasākumi\* | Aktivitāšu skaits | 1 | 2 | 2 | 2 | 2 | 2 | 2 |
| 3. | Nodarbināto iesaiste un apmierinātība ar darbu | Nodarbināto vērtējums (iesaiste un apmierinātība skalā līdz 7) | - | 5.0 | - | 5.0 | - | 5.0 | - |

\* Precizēts sasniedzamais rezultāts

**Iestādes galvenie snieguma rādītāji**

Ievērojot Valsts kancelejas vadlīnijas “Stratēģiskās plānošanas vadlīnijas valsts pārvaldes iestādēm” un MK 01.02.2022. sēdes protokola Nr. 5  6. §  4. punktu, VMD ir noteicis šādus galvenos snieguma rādītājus par aktuālām valsts pārvaldes attīstības tēmām:

|  |  |  |  |
| --- | --- | --- | --- |
| Tēma | Snieguma rādītājs | Sniegumamērvienība | Rezultatīvā rādītāja skaitliskā vērtība (pa gadiem) |
| 2021 | 2022 | 2023 | 2024 | 2025 | 2026 | 2027 |
| Progress nozares politikas ieviešanā | Budžeta programmas aktivitātes | Skaits | 4 | 4 | 4 | 4 | 4 | 4 | 4 |
| Iekšējo procesu efektivitāte un atbilstība normatīvo aktu prasībām | Pilnveidoti procesi | Skaits | 4 | 4 | 4 | 4 | 4 | 4 | 4 |
| Cilvēkresursu prasmju attīstība un iesaistīšanās | Apmācības | Skaits | 5 | 5 | 5 | 5 | 5 | 5 | 5 |
| Klimatneitralitāte | Videi draudzīga autotransporta iegāde, noma (jauniem iepirkumiem) | % | - | - | - | - | 20 | 20 | 20 |
| Digitālā transformācija | Digitalizēti procesi | Skaits | - | - | - | - | 2 | 2 | 2 |
| Inovācija | Tālizpētes datu iegūšana un integrēšana MVR mežsaimnieciskās darbības pārraudzībā un kontrolē | Procesu skaits | - | - | - | - | 1 | 1 | 1 |

**Pielikums**

**Iestādes darbības virzieni**

VMD savu stratēģiju veido, balstoties uz Meža un saistīto nozaru attīstības pamatnostādnēm 2015.- 2020. gadam, ZM darbības virzienu „Dabas resursu ilgtspējības saglabāšana”, „Nozaru uzņēmējdarbības attīstības veicināšana” un ZM budžeta programmas „24.00.00. "Meža resursu ilgtspējības saglabāšana" apakšprogrammu 24.01.00. "Meža resursu valsts uzraudzība".

VMD darbības virzieni stratēģijas darbības laikā ir šādi:

* Meža valsts reģistra uzturēšana ar mērķi nodrošināt aktuālu informāciju par meža resursiem un to izmantošanu;
* Meža apsaimniekošanas un izmantošanas uzraudzība ar mērķi nodrošināt meža un meža zemes efektīvu un ilgtspējīgu apsaimniekošanu;
* Meža uguns apsardzības īstenošana meža zemēs ar mērķi nesamazināt meža kā kapitāla vērtību;
* Medību uzraudzība ar mērķi nodrošināt medību resursu ilgtspējīgu apsaimniekošanu;
* ES Kokmateriālu Regulas uzraudzība ar mērķi mazināt nelikumīgu kokmateriālu ieguvi un apriti.

|  |
| --- |
| 1. Darbības virziens: **Meža valsts reģistra uzturēšana ar mērķi nodrošināt aktuālu informāciju par meža resursiem un to izmantošanu** |
| VMD uztur valstī nozīmīgāko meža resursu datu bāzi – Meža valsts reģistru. MVR ir vienots informatīvā atbalsta portāls gan VMD nodarbinātajiem lēmumu pieņemšanai, gan mūsu klientiem - pakalpojumu saņemšanai.Ja 2000. gadu sākumā MVR ietvēra sevī tikai informāciju par mežu un tajā notikušo saimniecisko darbību, tad uz 2021. gada sākumu MVR integrējis sevī visas VMD līdz šim uzturētās datu apakšsistēmas:* meža inventarizāciju (meža nogabalu) aktualizētie dati;
* dati par veikto mežsaimniecisko darbību – koku ciršanu, meža atjaunošanu, ieaudzēšanu un jaunaudžu kopšanu;
* dati meža uguns apsardzības darbu organizēšanai – uguns apsardzībā izmantojamās infrastruktūras informācija, profilaktisko pasākumu plāns, meža ugunsgrēku akti;
* dati par vides aizsardzības teritorijām;
* dati par medību platībām, dati par medījamo dzīvnieku sugām – uzskaite, limiti, medību atļaujas un to izmantošana;
* MRM aprite – MRM avoti, sertifikāti un piegādātāji;
* mednieku reģistrs – izsniegtās mednieku un medību vadītāju apliecības, iegādātās medību sezonas kartes un atļaujas ārvalstu medniekiem medīt Latvijas teritorijā.

Ņemot vērā apstākli, ka praktiski visi VMD uzraugāmie objekti – vai tas būtu meža nogabals, cirsma, meža ugunsgrēks vai medību iecirknis, ir telpiski identificējami – tieši MVR izveide bija viena no VMD pēdējās desmitgades prioritātēm, kas 2016. gadā arī tika ieviesta ražošanā.Darbības virziena attīstība nākamajam periodam saistāma ar administratīvo darbību sloga mazināšanu gan VMD nodarbinātajiem, gan klientiem. Ar uzturamās informācijas aprites uzlabojumiem un e-pakalpojumu attīstību jau identificētas un tiek risinātas tādas attīstības aktivitātes kā: a) ir izveidots mednieku reģistrs, izveidota elektroniska mednieku un medību vadītāju kandidātu eksaminācijas sistēma un izveidots e-pakalpojums mednieka sezonas kartes un atļaujas ārzemniekam medīt Latvijas teritorijā saņemšanai,b) izveidota saskarne datu saņemšanai no medību mobilās aplikācijas “Mednis” medījamo dzīvnieku, to klātbūtnes pazīmju, nomedīšanas fakta un postījumu reģistrēšanai. Abas iepriekš minētās aktivitātes ir ieviestas 2024. gadā.c) meža īpašnieku pašapkalpošanās iespēju palielināšana MVR - vienotās autentificēšanās sistēmas Latvija.lv izmantošana piekļuvei sistēmai; internetbanku maksājumu moduļa integrēšana sistēmā vietās, kur klientam veicama pakalpojuma apmaksa; citu esošo VMD pakalpojumu digitālā transformācija.d) VMD iegulda pūles MVR meža inventarizācijas datu pieejamības paaugstināšanai – pēc VMD iniciatīvas meža inventarizācijas datiem noņemts ierobežotas pieejamības informācijas klasifikācijas statuss Meža likumā. Pēc atbilstošo MK noteikumu grozījumu veikšanas VMD publiskos meža inventarizācijas datus valsts atvērto datu portālā;e) datu apmaiņas risinājumi ar citām valsts pārvaldes institūcijām VMD nodarbināto lēmumu un MVR datu kvalitātes palielināšanai. Identificēti vismaz šādi sekojoši partneri: * + Iekšlietu ministrijas Informācijas centrs (IeM IC personas sodāmības pārbaudei);
	+ Pilsonības un migrācijas lietu pārvalde (PMLP Fizisko personu reģistrs);
	+ Tiesu administrācija (Zemesgrāmata);
* Valsts kase (Valsts kases maksājumu datu saņemšana);
* Dabas aizsardzības pārvalde (informācija par īpaši aizsargājamām dabas teritorijām un objektiem).

Pārskata periodā plānotas arī tādas MVR tehniskās infrastruktūras attīstības aktivitātes kā:* MVR izmantojamās datu bāzes vadības sistēmas pāreja uz OpenSource risinājumiem. Aktivitātes rezultātā tiks radīta iespēja pāriet uz ZM vienotā datu centra tehniskajiem resursiem un palielināt MVR skaitļošanas jaudas;
* esošajā MVR nodalīt klientu pakalpojumu sadaļu no VMD nodarbināto sadaļas. Pašlaik klientiem pieejamie e-pakalpojumi atrodas turpat, kur VMD nodarbināto darba vide, un tikai ar lomu un tiesību mehānismiem tiek administrēta lietotāju piekļuve vieniem vai citiem biznesa procesiem. Tas radies tīri vēsturiski, jo VMD nekad nav pastāvējis neviens IT projekts speciāli e-pakalpojumu portāla izveidei, tāpēc ir mēģināts pielāgot klientu e-pakalpojumu vidi VMD darba videi. Šāda pieeja apgrūtina sistēmas uzturēšanu, jo nepārtraukti jākontrolē lietotāja tiesības, un bez tam sistēmaklientiem nav intuitīvi saprotama, jo e-pakalpojumi atrodas kaut kur “dziļi” sistēmas moduļos.
 |

|  |  |  |  |
| --- | --- | --- | --- |
| Nr. | Rezultāts | Rezultatīvaisrādītājs | Skaitliskā vērtība |
| 2021 | 2022 | 2023 | 2024 | 2025 | 2026 | 2027 |
| 1. | Nodrošināta informācija par meža resursiem | Inventarizētā un Meža valsts reģistrā uzturētā meža zemes platība, 1000 ha | 3486 | 3486 | 3486 | 3486 | 3486 | 3486 | 3486 |
| 2. | Nodrošināta aktuālās informācijas uzturēšana par mikroliegumiem (t.sk. to buferzonām) | Aktualizēto mikroliegumu (t.sk. to buferzonu) skaits MVR, % attiecībā pret kopējo MVR reģistrēto mikroliegumu skaitu | 100 | 100 | 100 | 100 | 100 | 100 | 100 |

|  |
| --- |
| 2. Darbības virziens: **Meža apsaimniekošanas un izmantošanas uzraudzība ar mērķi nodrošināt meža un meža zemes efektīvu un ilgtspējīgu apsaimniekošanu** |
| MVR informācija liecina, ka inventarizētā meža zeme aizņem 3,44 milj. ha, t.i., vairāk nekā pusi no Latvijas teritorijas.VMD savas kompetences ietvaros visā Latvijas teritorijā uzrauga to normatīvo aktu ievērošanu, kas regulē meža apsaimniekošanu un izmantošanu, novērtē normatīvo aktu darbību attiecībā uz meža apsaimniekošanu un izmantošanu, iesniedz priekšlikumus ZM normatīvo aktu darbības efektivitātes palielināšanai, piedalās meža apsaimniekošanu un izmantošanu regulējošo normatīvo aktu projektu izstrādāšanā, izsniedz normatīvajos aktos noteiktās atļaujas, apliecības, apliecinājumus, sertifikātus un citus dokumentus, atestē meža reproduktīvā materiāla ieguves avotus un sertificē meža reproduktīvo materiālu, veic meža sanitārā stāvokļa uzraudzību un pārbauda meža inventarizācijas datu kvalitāti. Periodā no 2021. līdz 2027. gadam VMD veikto uzraudzības darbu plānots novērtēt, ņemot vērā dabā apsekoto objektu skaitu.Meža reproduktīvā materiāla (turpmāk - MRM) ieguve un sertificēšana: mērķis ir saglabāt Latvijas meža koku sugu ģenētisko daudzveidību un uzlabot atjaunoto un ieaudzēto mežaudžu produktivitāti, vitalitāti un atjaunošanās spēju. Atbilstoši normatīvo aktu prasībām VMD veic MRM avotu atestēšanu, MRM sertificēšanu un MRM ražošanas, izmantošanas un tirdzniecības kontroli. Tā kā MRM ražošanas un tirdzniecības kontrolei un uzraudzībai Eiropas Savienībā (ES) ir vienots regulējums, notiek sadarbība un informācijas apmaiņa ar citām ES valstīm par MRM pārvietošanu, kā arī informācijas nodošana un uzturēšana vienotajā ES MRM informācijas sistēmā FOREMATIS. No 2021. līdz 2027. gadam plānots attīstīt starpvalstu sadarbības un saziņas kanālus ar Eiropas informācijas sistēmām.MRM ražošanas apjomi katru gadu palielinās, tie ir sasnieguši 63,6 - 65,9 miljonus stādu gadā, un nākošajos gados turpināsies pieauguma tendence. Aktivizējies MRM ārējais tirgus – pēdējos gados Latvijā tika ievesti 1,3 – 2,5 miljoni stādu gadā, bet eksports uz citām valstīm vidēji sasniedzis 9,6 - 14,0 miljonus stādu gadā.Periodā no 2021. līdz 2027. gadam, funkcionāli izmantojot MVR un veicot tā darbības efektivitātes uzlabošanu, VMD veicinās un attīstīs MRM piegādātāju tiešsaistes informācijas apmaiņu ar VMD. Meža atjaunošana: pamatuzdevums ir mežsaimniecības prasībām atbilstoša produktīva un kvalitatīva meža izaudzēšana, mežu atjaunojot sējot vai stādot, vai arī veicinot dabisko atjaunošanos, ja tā norit ar dotajiem augšanas apstākļiem atbilstošām koku sugām. Ik gadus vidēji tiek atjaunoti ap 40 tūkstoši hektāru, no tiem aptuveni trešā daļa tiek atjaunota, mežu stādot, bet divas trešdaļas atjaunojas dabiski. Atjaunošanas apjomi ir optimāli, stabili un līdzvērtīgi gada laikā vienlaidus cirtēs nocirstajām platībām. Būtiskas izmaiņas tuvākajos gados nav paredzamas.Meža ieaudzēšana: meža ieaudzēšanas apjomi valstī nav lieli, ik gadu ieaudzējot ap 5 tūkstošus hektāru. Turpmākajos gados meža ieaudzēšanas apjomiem būs tendence stabilizēties, un būtiskas izmaiņas nav paredzamas. Ņemot vērā meža ieaudzēšanas administrēšanas sarežģītību, tās pilnvērtīgākai nodrošināšanai jāattīsta un jāpilnveido MVR ģeogrāfiskās informācijas apmaiņa sistēmu līmenī ar Meliorācijas kadastru, kā arī ar Dabas aizsardzības pārvaldes informācijas sistēmu “Ozols” saistībā ar īpaši aizsargājamiem biotopiem un īpaši aizsargājamo sugu dzīvotnēm nemeža zemēs..Jaunaudžu kopšana: mērķis ir veicināt konkrētajiem meža augšanas apstākļiem vislabāk piemērotu koku sugu attīstību, vienlaikus nodrošinot mežaudzes kvalitatīvo un kvantitatīvo rādītāju straujāku pieaugumu. Pēdējo gadu laikā, pateicoties ES atbalstam, jaunaudžu kopšanas apjomi valstī ir palielinājušies, sasniedzot vidēji 66 tūkstošus hektāru gadā, kā arī ir līdzsvarojušies kopšanas apjomi valsts un pārējo īpašnieku mežos.Lai efektīvāk administrētu normatīvu prasības par meža atjaunošanu un jaunaudžu kopšanu, no 2021. līdz 2027. gadam paredzēts attīstīt tiešsaistes komunikāciju ar meža īpašniekiem. Attīstot MVR, plānots tālāk pilnveidot datu apmaiņu sistēmu līmenī ar lielajiem meža īpašniekiem, attīstīt un vienkāršot pārskatu iesniegšanu MVR lietotājiem, attīstīt atgādinājumu (paziņojumu) nosūtīšanu no MVR meža īpašniekiem par neizpildītām mežsaimnieciskajām darbībām (meža atjaunošanu, jaunaudžu kopšanu).Meža inventarizācija: Meža īpašnieks vai tiesiskais valdītājs savā īpašumā vai tiesiskajā valdījumā nodrošina pirmreizēju meža inventarizāciju un tās datus iesniedz VMD, kā arī veic atkārtotu meža inventarizāciju vismaz reizi 20 gados un normatīvajos aktos noteiktajos citos gadījumos. Kopš 2014. gada 31. decembra veikt meža inventarizāciju un sagatavot meža inventarizācijas datus drīkst tikai sertificētas personas. Attīstot MVR lietošanu, ir izstrādātas saskarnes, kas nodrošina meža inventarizācijas datu plūsmu sadarbībā ar meža īpašnieku uzturētām informācijas sistēmām. MVR ieviests pakalpojums, kas dod iespēju arī pārējiem meža īpašniekiem tiešsaistē iesniegt sagatavotos meža inventarizācijas datus MVR.Koku ciršana: VMD administrē koku ciršanu, izsniedzot koku ciršanas apliecinājumus un reģistrējot paziņojumus par koku ciršanu. Ik gadu VMD izsniedz ciršanas apliecinājumus aptuveni 90 000 cirsmām. Koku ciršana dažādos ciršu veidos vidēji gadā notiek līdz 150 000 hektāru platībā. No 2021. līdz 2027. gadam, attīstot MVR lietošanu, paredzēts, ka pakāpeniski tiks pāriets tikai uz elektronisku koku ciršanas iesniegumu iesniegšanu un ciršanas apliecinājumu izsniegšanu.Ciršanas apjoms: VMD nodrošina maksimāli pieļaujamā ciršanas apjoma galvenajā cirtē noteikšanu un administrēšanu valsts mežos. Pārskata periodā VMD noteiks un administrēs tāmi no 2021. līdz 2025. gadam un no 2026. gada līdz 2030. gadam.Atmežošana: VMD kompetence atmežošanas procesā saistīta ar atmežošanas kompensācijas aprēķināšanu (kompensācija valstij par izdevumiem, saistītiem ar atmežošanas izraisīto negatīvo seku novēršanu). Laikā no 2021. līdz 2027. gadam VMD paredzēts turpināt pilnveidot MVR atmežošanas sadaļu, sekojot attiecīgo normatīvu izmaiņām un dodot iespēju meža īpašniekam pašam informatīvi aprēķināt potenciālo atmežošanas kompensāciju. |

|  |  |  |  |
| --- | --- | --- | --- |
| Nr. | Rezultāts | Rezultatīvaisrādītājs | Skaitliskā vērtība  |
| 2021 | 2022 | 2023 | 2024 | 2025 | 2026 | 2027 |
| 1. | Palielināta meža vērtība, tai skaitā nodrošināta meža apsaimniekošanas CO2  piesaistes mērķa izpilde | Izkopto jaunaudžu platības īpatsvars\* (%) | 90 | 90 | 90 | 90 | 90 | 90 | 90 |
| 2. | Nodrošināta meža apsaimniekošanas atbilstība normatīvo aktu prasībām | Apvidū pārbaudīto objektu skaits nesamazinās, t. gab./gadā | 112 | 112 | 112 | 112 | 112 | 112 | 112 |

\* Atskaites gadā iestājies obligātais jaunaudžu kopšanas termiņš

|  |
| --- |
| 3. Darbības virziens: **Meža uguns apsardzības īstenošana meža zemēs ar mērķi nesamazināt meža kā kapitāla vērtību** |
| Saskaņā ar Valsts meža dienesta likuma 2. panta pirmo daļu VMD uzrauga un īsteno meža ugunsdzēsību Latvijas Republikas teritorijā esošajos mežos un meža zemēs, tas ir, veic meža ugunsdrošības uzraudzību, atklāj, ierobežo un likvidē meža ugunsgrēkus, iesaista meža īpašniekus (valdītājus) ugunsgrēka vietas uzraudzībā (MK 2013. gada 30. jūlija noteikumu Nr. 449 „Valsts meža dienesta nolikums” 4.11. apakšpunkts).Stratēģijas darbības periodā plānotas sekojošas aktivitātes:1. Meža ugunsgrēku preventīvo pasākumu uzraudzības darba uzlabošana, sadarbojoties ar meža īpašniekiem un pašvaldībām. Plānots pilnveidot un uzturēt aktuālu informāciju MVR par meža uguns apsardzības infrastruktūras objektiem.
2. Materiāltehniskā nodrošinājuma atjaunošana.

Meža ugunsdzēsība un uzraudzība tiek īstenota, izmantojot vieglās un kravas apvidus automašīnas, kuru dislokācija teritorijā papildus nodrošina iespēju ātri reaģēt uz notikumu. Autoparka vidējais vecums ir 10 gadi. Ņemot vērā specifiskos pārvietošanās apstākļus, automašīnas nolietojas ātrāk un automašīnu remonta izmaksas pieaug ar katru gadu. Autotransporta iegādes un nomaiņas grafiks laikā no 2025. gada līdz 2029. gadam paredz nomainīt 246 automašīnas.Kā galvenais uzdevums periodā izvirzāma finansējuma piesaiste no ES finanšu fondiem, lai kompensētu nepietiekamas investīcijas IT jomas attīstībā un jaunu tehnoloģiju izmantošanā, tai skaitā, lai periodiski atjaunotu VMD nodarbināto rīcībā darba pienākumu izpildei nodotos tehniskos resursus, tostarp datortehniku un GNSS sistēmas, kas tiek izmantotas meža ugunsgrēka vietas identificēšanā un operatīvas informācijas iegūšanā par ugunsdzēsībā izmantojamo meža infrastruktūru (meža ceļiem, ūdens ņemšanas vietām utt.).2025. gadā VMD rīcībā ir 15 meža ugunsdzēsības stacijas (MUS). Drošai meža uguns apsardzībā izmantojamo ēku ekspluatācijai un pēdējā laikā iegādāto moderno, specializēto ugunsdzēsības autocisternu uzturēšanai ir plānots uzlabot esošo ēku stāvokli. Kā uzdevums izvirzīta MUS apkalpes teritorijas pārskatīšana ar nolūku optimizēt ugunsdzēsības transporta noslodzi. 1. Meža uguns apsardzības procesu pārskatīšana ar nolūku samazināt VMD pamatdarbā nodarbināto noslodzi ugunsbīstamajā sezonā:

Raksturojot situāciju VMD uz 2025. gada 1. janvāri, nodarbinātie, kuri bija vecāki par 50 gadiem, ir 34 %, bet vecāki par 60 gadiem – 29 % no nodarbināto kopējā skaita. VMD personāla atjaunošanās koeficients ir 0,1006. VMD kā uzdevumu izvirzījis apmācību sistēmas izveidi pastāvīgajā darbā nodarbinātajiem un sezonas darbiniekiem. |

|  |  |  |  |
| --- | --- | --- | --- |
| Nr. | Rezultāts | Rezultatīvaisrādītājs | Skaitliskā vērtība  |
| 2021 | 2022 | 2023 | 2024 | 2025 | 2026 | 2027 |
| 1. | Nodrošināta meža ugunsdrošības uzraudzība un meža ugunsdzēsības darbi pilnā apjomā | Vidējais reaģēšanas laiks (no informācijas saņemšanas līdz ierašanās notikuma vietā) ugunsgrēka gadījumā, min. | 30 | 30 | 30 | 30 | 30 | 30 | 30 |
| Nodzēsto meža ugunsgrēku platība gadā, ha | 582 | 582 | 582 | 582 | 582 | 582 | 582 |
| Nodzēsto ugunsgrēku skaits gadā, gab. | 706 | 706 | 706 | 706 | 706 | 706 | 706 |
| 2. | Nodrošināti preventīvie pasākumi ugunsgrēku riska mazināšanai | Meža valsts reģistrā uzturēta meža uguns apsardzības infrastruktūra I un II ugunsbīstamības klases mežaudzēs, % | 100 | 100 | 100 | 100 | 100 | 100 | 100 |

|  |
| --- |
| 4. Darbības virziens: **Medību uzraudzība ar mērķi nodrošināt medību resursu ilgtspējīgu apsaimniekošanu** |
| Latvijas Republikas Bioloģiskās daudzveidības nacionālajā programmā, kas apstiprināta MK 2000. gada 16. maijā, ir uzsvērti šādi medību saimniecības organizēšanas principi – veicināt ilgtspējīgas medību saimniecības attīstību un novērst neatbilstošas un nelikumīgas medības. Lai realizētu šos principus, ir radīta normatīvo aktu bāze, kas nodrošina ekoloģiski pamatotu īpatņu skaitu medījamo dzīvnieku populācijās, optimizē medību iecirkņu lielumu, samērojot to platību ar lielo medījamo dzīvnieku populācijām nepieciešamo teritoriju, kā arī paredz vienotu medījamo dzīvnieku populāciju monitoringu. VMD uzrauga šo prasību ievērošanu un piedalās to īstenošanā. Medību normatīvo aktu ievērošanas kontroles galvenais mērķis ir novērst neatbilstošas un nelikumīgas medības. Ja netiek novērstas nelikumīgās medības, tās ne tikai var būtiski samazināt īpatņu skaitu kādā populācijā, bet arī neļauj iegūt pilnīgu informāciju par nomedīto dzīvnieku skaitu, tādējādi ietekmējot medību resursu novērtējumu un to izmantošanas iespēju prognozes. Papildus vecāko mežziņu un mežziņu pārbaudēm dabā šobrīd pārbaudes veic arī 5 reģionālie vecākie inspektori medību jautājumos. Medību uzraudzībā būtiska loma ir VMD amatpersonu kvalifikācijai, kas šobrīd ir nepietiekama un pārbaudes nenotiek plānotajā apjomā. Stratēģijas darbības periodā VMD plāno efektivizēt uzraudzības darbu, palielinot medību inspektoru skaitu, tādējādi samazinot mežziņu pienākumus medību uzraudzības jomā. 2023./2024. gada medību sezonā veiktas 1248 medību kontroles.2023./2024. gada medību sezonā MVR tika uzturēta aktuāla informācija par 1372 medību iecirkņiem un 445 medījamo dzīvnieku skaita noteikšanas teritoriālajām vienībām (uzskaites vienībām), kurās katru gadu tiek novērtēts medījamo dzīvnieku populācijas stāvoklis. VMD realizē lielo plēsēju monitoringu, veicot apsekojumus 10 x10 km kvadrantos, kuros fiksē dzīvnieku atstātās pēdas, pazīmes vai klātbūtni. Rezultātā MVR izveidota dzīvnieku izplatības karte. Informācija tiek publicēta VMD oficiālajā tīmekļvietnē, kur tā ir pieejama sabiedrībai.VMD veic mednieku un medību vadītāju kandidātu eksamināciju. 2022. gadā VMD ieviesis elektronisko pieteikšanos mednieku un medību vadītāju kandidātu eksāmenam, eksāmena teorijas kārtošanu e-vidē, kā arī mednieka sezonas kartes un atļaujas ārzemniekam medīt Latvijas teritorijā izsniegšanu e-vidē. 2023. gadā tika eksaminēti 804 mednieku kandidāti. No 2021. līdz 2027. gadam plānots eksāmenu skaitu gadā saglabāt līdzšinējā apjomā. VMD 2023./2024. gada medību sezonai izsniedzis 19 754 mednieka sezonas kartes. Šobrīd Latvijā ir izmantojamas vairāk nekā 26 000 VMD izsniegtas mednieku apliecības, un ziņas par šīm personām tiek uzglabātas MVR.2024. gadā ir pilnveidota medību aplikācija "Mednis", ar kuras starpniecību MVR tiek iesniegti dati par medījamo dzīvnieku populācijām un nomedītajiem dzīvniekiem. Tādējādi būtiski tiek samazināta cilvēkresursu iesaiste nomedīto medījamo dzīvnieku apjoma noteikšanā un nomedīto dzīvnieku datu reģistrācijā. Limitēto medījamo dzīvnieku medībām VMD 2023./2024. gada medību sezonā izsniedza 38 693 marķierus. |

|  |  |  |  |
| --- | --- | --- | --- |
| Nr. | Rezultāts | Rezultatīvaisrādītājs | Skaitliskā vērtība  |
| 2021 | 2022 | 2023 | 2024 | 2025 | 2026 | 2027 |
| 1. | Pieejama informācija par medību resursiem | Novērtēts medījamo dzīvnieku populācijas stāvoklis uzskaites vienībās, % | 100 | 100 | 100 | 100 | 100 | 100 | 100 |
| 2. | Realizēts lielo plēsēju fona monitorings | Lielo plēsēju populāciju novērtējums 10x10 km kvadrantos, % | 100 | 100 | 100 | 100 | 100 | 100 | 100 |

|  |
| --- |
| 5. Darbības virziens: **ES Kokmateriālu Regulas uzraudzība** **ar mērķi mazināt nelikumīgu kokmateriālu ieguvi un apriti** |
| ES Kokmateriālu regulas mērķis ir mazināt nelikumīgu kokmateriālu ieguvi un apriti. 2013. gada 3. martā visās ES dalībvalstīs stājās spēkā Eiropas Parlamenta un Padomes 2010. gada 20. oktobra regula Nr. 995/2010, ar ko nosaka pienākumus tirgus dalībniekiem, kas laiž tirgū kokmateriālus un koka izstrādājumus, jeb ES Kokmateriālu regula. Regulas mērķis ir ierobežot tirdzniecību ar nelikumīgi iegūtiem kokmateriāliem un koka izstrādājumiem ES – gan ar importētiem, gan ES iegūtiem produktiem. Regula ir viens no pasākumiem saistībā ar 2003. gada ES rīcības plānu pārvaldību un tirdzniecību regulējošu tiesību aktu ieviešanai meža nozarē (FLEGT Rīcības plāns), ar ko paredzēts mazināt nelikumīgu kokmateriālu ieguvi un atmežošanu visā pasaulē. VMD ir kompetentā iestāde, kas atbildīga par Regulas piemērošanu un kontroles veikšanu Latvijā. VMD uzdevums ir pārbaudīt, vai tirgus dalībnieki - juridiskās un fiziskās personas, kas laiž ES tirgū kokmateriālus un koka izstrādājumus, piemēro likumības pārbaudes produktiem pirms to laišanas tirgū, mazinot risku, ka kokmateriāli iegūti nelikumīgi, līdz maznozīmīgam. Tirgus dalībniekiem ir aizliegts laist tirgū nelikumīgi iegūtus kokmateriālus vai koka izstrādājumus, kas ražoti no šādiem kokmateriāliem. Ja netiek veiktas Regulas prasībām atbilstošas likumības pārbaudes vai tiek pārkāpts aizliegums laist tirgū nelikumīgi iegūtus kokmateriālus vai koka izstrādājumus, VMD ir tiesīgs piemērot soda sankcijas. VMD var pārbaudīt arī tirgotājus – fiziskās un juridiskās personas, kas pērk vai pārdod jau iekšējā tirgū laistus produktus, kā arī “pārraudzības organizācijas”, kas ir EK atzīti uzņēmumi un organizācijas. Tās var piedāvāt atbalstu tirgus dalībniekiem kokmateriālu likumības novērtēšanā un risku mazināšanā.Ievērojot Regulas prasības, VMD nodrošina informatīvu atbalstu tirgus dalībniekiem saistībā ar likumības pārbaužu sistēmām, kā arī ar kokmateriālu nelegālas ieguves riskiem izcelsmes valstīs un riskiem piegādes ķēdēs.Lai īstenotu līdzīgāku un nodrošinātu efektīvāku Regulas piemērošanu un uzraudzību ES, VMD sadarbojas ar citu valstu kompetentajām iestādēm, regulāri ar tām tiekoties klātienē un sazinoties attālināti. Turklāt pastiprināta sadarbība izveidota starp Ziemeļvalstu un Baltijas valstu kolēģiem. VMD regulāri piedalās mācību semināros, kas tiek organizēti Regulas kompetento iestāžu ekspertiem no ES un citām valstīm (ASV, Austrālija u.c.), kur pastāv līdzīgi regulējumi, kā arī aktīvi darbojas EK FLEGT/EUTR ekspertu grupā.Latvijā VMD sadarbojas ar Valsts ieņēmumu dienestu, Dabas aizsardzības pārvaldi, ZM, kas ir FLEGT kompetentās iestādes, Valsts policijas Galvenās kriminālpolicijas Starptautiskās sadarbības biroju, Latvijas Valsts mežzinātnes institūtu “Silava” un pēc nepieciešamības arī ar citām valsts un nevalstiskajām institūcijām.No 2021. līdz 2027. gadam VMD plāno turpināt veikt izlases veida tirgus dalībnieku pārbaudes, informēt uzņēmumus par Regulas prasībām un iespēju robežās sniegt tehnisku atbalstu. VMD plāno turpināt pilnveidot uzraudzības sistēmu, lai tā darbotos efektīvi, mazinot nelegāli iegūtu kokmateriālu apriti ES, bet tajā pašā laikā neradītu nepamatotus šķēršļus kokmateriālu un to produktu ražotājiem un tirgotājiem. Lai to īstenotu, VMD jāturpina sadarbība ar ES un citu valstu kompetentajām iestādēm, kā arī dažādām nevalstiskajām un sabiedriskajām organizācijām. Tāpat jāturpina darboties EK ekspertu grupā, strādājot pie dažādu vadlīniju un dokumentu izstrādes, informācijas aprites un citiem uzdevumiem.Īstenojot Regulas prasības, labumu gūst gan Latvijas uzņēmumi, gan sabiedrība kopumā. Uzņēmumiem tiek nodrošināti godīgas konkurences apstākļi, savukārt sabiedrības ieguvums ir nozīmīga dabas resursa – meža nelegālas izmantošanas novēršana, tādā veidā mazinot klimata pārmaiņas, zemes degradāciju un sociālekonomisko nevienlīdzību un konfliktus visā pasaulē. |

|  |  |  |  |
| --- | --- | --- | --- |
| Nr. | Rezultāts | Rezultatīvaisrādītājs | Skaitliskā vērtība  |
| 2021 | 2022 | 2023 | 2024 | 2025 | 2026 | 2027 |
| 1. | Veiktas izlases veida pārbaudes importa tirgus dalībniekiem | Jauno uzsākto pārbaužu skaits gadā, gab.  | 10 | 10 | 10 | 10 | 10 | 10 | 10 |
| 2. | Veiktas izlases veida pārbaudes Latvijas izcelsmes kokmateriālu tirgus dalībniekiem | Pārbaužu skaits gadā, gab.  | 800 | 800 | 800 | 800 | 800 | 800 | 800 |
| 3. | Nodrošināta tirgus dalībnieku informēšana par Regulas prasībām | Informatīvo pasākumu skaits gadā, gab.  | 3 | 3 | 3 | 3 | 3 | 3 | 3 |